IN DIE HOë HOF VAN SUID-AFRIKA VRYSTAAT AFDELING, BLOEMFONTEIN MAFIKA FARMING (EDMS) BPK - PDF Free Download\nDownload "IN DIE HOë HOF VAN SUID-AFRIKA VRYSTAAT AFDELING, BLOEMFONTEIN MAFIKA FARMING (EDMS) BPK"\n1 In die saak tussen: IN DIE HOë HOF VAN SUID-AFRIKA VRYSTAAT AFDELING, BLOEMFONTEIN Saaknommer.: 4893/2014 MAFIKA FARMING (EDMS) BPK Applikant en JOHANNES CORNELIS VAN ROOYEN 1st Respondent CHRISTINA HELENA BARTHOLOMINA VAN ROOYEN N.O. 2de Respondent ELIZABETH CATHARENE VAN DER LINDE- ANDERSON N.O. (In hulle hoedanighede as trustees van die PH Van Rooyen & Seuns Trust) 3de Respondent JOHANNES CORNELIS VAN ROOYEN N.O. 4de Respondent CHRISTINA HELENA BARTHOLOMINA VAN ROOYEN N.O. 5de Respondent ELIZABETH CATHRINE VAN DER LINDE- ANDERSON N.O. (In hul hoedanighede as trustees van die JayceeTrust) 6de Respondent UITSPRAAK DEUR: DAFFUE, R AANGEHOOR OP: 30 APRIL 2015 GELEWER OP: 14 AUGUSTUS 2015 I INLEIDING  Die essensie van die dispuut besleg te word is n rusie tussen broers. Koning Salomo het etlike millennia gelede\n2 2 verkondig dat die Here sewe dinge verafsku, een waarvan iemand is wat rusie stook tussen broers. Vergelyk Spreuke 6 vers 19. Tog het hy by geleentheid ook gesê dat as jy moeilikheid het, is n buurman wat naby is meer werd as n broer wat ver is. Vergelyk Spreuke 27 vers 10. In casu is die broers boonop nog bure ook maar dit verhoed hulle nie om te stry oor toegangsroetes oor die een se plaas nie. Die Van Rooyen familie van Clocolan het met mekaar in geding getree en hierdie Hof moet nou die dispuut besleg. II DIE PARTYE  Mafika Farming (Edms) Bpk is die applikant in hierdie aansoek. Petrus Hendrik van Rooyen, ook bekend as Boeks (en hieronder so na hom verwys te word), is n mededirekteur en -aandeelhouer en het die funderende, repliserende en tripliserende beëdigde verklarings namens die applikant afgelê. Die ander direkteure van die applikant is Mev Sovia Susara Wilhemina van Rooyen (Mev SSW van Rooyen), Mnr Petrus Jooste van Rooyen (Piet) en Mnr Joel Louw Marais. Adv N Snellenburg het die aansoek namens applikant voor my geargumenteer.  Mnr Johannes Cornelis van Rooyen (Hans), Mev Christina Helena Bartholomina van Rooyen en Mev Elizabeth Cathatrina van der Linde Anderson in hulle amptelike hoedanighede as die trustees van die PH van Rooyen en Seuns Trust is aanvanklik as eerste, tweede en derde\n3 3 respondente gesiteer. Later en na liassering van die antwoordende beëdigde verklaring is dieselfde drie persone in hulle verteenwoordigende hoedanighede as trustees van die Jaycee Trust gevoeg as vierde tot sesde respondente onderskeidelik. Adv D J van der Walt SC het namens respondente verskyn.  Ek sal voortaan na applikant as sodanig verwys en na respondente in die enkelvoud as respondent behalwe wanneer ek uitdruklik verkies om na n bepaalde persoon te verwys wat dan geïdentifiseer sal word soos hierbo uiteengesit sonder om enigsins disrespekvol te wees. III DIE AANGEVRAAGDE REGSHULP  Applikant het ten doel gehad om op n dringende basis aansoek te doen op 5 November 2014 vir regshulp soos uiteengesit in paragrawe 2 en 3 van die Kennisgewing van Mosie wat ek hiermee volledig aanhaal: 2. Dat n bevel nisi uitgereik word deur hierdie Agbare Hof, keerbaar op 4 Desember 2014 of met keerdatum soos deur hierdie Hof bepaal vir die Respondente om aan te voer waarom die volgende bevel nie finaal gemaak moet word nie: 2.1 Dat Respondente die versperrings en/of strukture en/of heining wat die hek geleë op die pad tussen die plase Windhoek/Umpukane toespan, verwyder;\n4 4 2.2 Dat die Respondente die hek geleë op die Umpukane/Rheebokberg pad te die werkswinkel oopsluit en verbied word om hierdie hek te sluit; 2.3 Dat Respondente die koste van hierdie aansoek betaal; en 2.4 Verdere en/of alternatiewe regshulp. 3. Dat die regshulp soos na verwys in paragraaf 2.1 en 2.2 hierbo dien as n interim interdik met onmiddellike werking en effek, hangende die finale beregting van hierdie aansoek op die keerdatum.  Die Kennisgewing van Mosie is gedateer 5 November 2014 en die aansoekstukke is daardie oggend om 08h40 op respondent se prokureurs beteken. Die aansoek is geplaas vir verhoor om 11h00 daardie oggend wat dus n uiters beperkte tyd aan respondent verleen het om te reageer.  Alhoewel die applikant in die funderende beëdigde verklaring voorgee om suiwer en bloot alleen op die mandament van spolie te steun, is ek van oordeel dat respondent korrek was in sy siening dat applikant wyer gegaan het en inderdaad ten doel gehad het om verbiedende en gebiedende interdikte aan te vra. Dit het, aldus die toepaslike regsbeginsels soos deur respondent ge-argumenteer, die deur oopgelaat om applikant se reg op interdikte in geskil te plaas en dus omvangryke verklarings te liasseer wat dit andersins nie geregtig sou wees om te doen nie. Ek handel later weer hiermee.\n5 5 IV DIE REGSPROSESSE VANAF BETEKENING VAN DIE AANSOEK  Op 5 November 2014 is die volgende bevele by ooreenkoms uitgereik: WORD DIT GELAS DAT: (By ooreekoms) 1. n Bevel nisi uitgereik in terme waarvan die respondent opgeroep word om op 11 Desember 2014 om 09h30 of so spoedig daarna as wat die saak aangehoor kan word, voor hierdie Hof redes aan te voer waarom: 1.1 Die respondent nie gelas sal word om die heining wat die hek, geleë op die grensdraad tussen die plase Windhoek en Umpukane, tans versper, te verwyder nie. 1.2 Die respondente nie gelas sal word om die dubbelswaaihoek, op die pad tussen die plase Umpukane en Rhebokberg en geleë ten weste van die werf van Umpukane, oop te sluit nie. 1.3 Die respondente nie verbied sal word om die dubbelswaaihek, op die pad tussen die plase Umpukane en Rhebokberg en geleë en weste van die werf van Umpukane te sluit nie. 1.4 Die respondente nie gelas sal word om die koste van hierdie aansoek te betaal nie. 2. Hangende die beregting van die bevel nisi word die hierna gemelde tussentydse bevele gemaak:\n6 6 2.1 Die respondente word gelas om op of voor 17h00 op 6 November 2014 die heining wat tans oor die pad in die hekopening op die grens tussen die plase Windhoek en Umpukane aangebring is, te verwyder en te vervang met n draadhek wat oor die volle wydte van die betrokke pad sal strek. 2.2 Die respondente word gelas om die voormelde draadhek te sluit deur middel van n ketting wat om die hekpaal aan die westekant van die draadhek en om die naasliggende paal van die draadhek strek en deur middel van twee slotte, wat aan die onderskeie punte van die ketting in die laaste skakels van die ketting aangebring sal word en wat inmekaar sluit, te sluit. 2.3 Die respondente word gelas om n stel sleutels van een van die gemelde slotte te die kantoor op die werf van Umpukane vanaf 16h30 tot 17h00 op 6 November 2014 aan die applicant beskikbaar te stel. 2.4 Die applikant sal verplig wees om hierdie stel sleutels binne die voormelde tydsduur, dit wil sê tussen 16h30 tot 17h00, op 6 November 2014 af te haal. 2.5 Die applikant sal geregtig wees om die gemelde pad tussen Windhoek en Umpukane redelikerwys vir doeleindes van sy boerdery te gebruik, onderhewig daaraan dat die draadhek te alle tye nadat dit gebruik is op die voormelde wyse gesluit sal word en gesluit sal bly. 2.6 Die respondente word gelas om die dubbelswaaihek op die pad tussen Umpukane en Rhebokberg, geleë ten\n7 7 weste van die werf van Umpukane, op of voor 17h00 op 6 November 2014 te sluit deur middel van n ketting wat om die naasliggende punte van die twee swaaihekke aangebring sal word en deur middel van twee slotte wat aan die onderskeie punte van die ketting in die laaste skakels van die ketting aangebring sal word en wat inmekaar sluit, te sluit. 2.7 Die respondente word gelas om n stel sleutels van een van die gemelde slotte te die kantoor op die werk (sic) van Umpukane tussen 16h30 tot 17h00 op 6 November 2014 aan die applikant beskikbaar te stel. 2.8 Die applikante sal verplig wees om hierdie stel sleutels binne die voormelde tydsduur, dit wil sê tussen 16h30 tot 17h00 op 6 November 2014 af te haal. 2.9 Die applikant sal geregtig wees om die gemelde pad tussen Umpukane en Rhebokberg waarop die gemelde dubbelswaaihek aangebring is, redelikerwys vir doeleindes van sy boerdery te gebruik, onderhewig daaraan dat die dubbelswaaihek te alle tye nadat dit gebruik is op die voormelde wyse gesluit sal word en gesluit sal bly Die respondente sal verplig wees om, indien hulle die gemelde dubbelswaaihek sou gebruik, sodanige hek op die voormelde wyse te sluit en gesluit te hou. 3. Die respondente sal hulle antwoordende beëdigde verklarings, indien enige, op of voor 18 November 2014 om 15h00 aflewer.\n8 8 4. Die applikant sal sy repliserende beëdigde verklarings, indien enige, op of voor 27 November 2014 om 15h00 aflewer. 5. Die applikant sal sy argumentshoofde om 12h00 op of voor 3 Desember 2014 aflewer. 6. Die respondente sal hulle argumentshoofde om 11h00 op of voor 5 Desember 2014 aflewer.  Die ooreenkoms aangegaan en in die hofbevel vervat het dus heelwat wyer gegaan as die aangevraagde regshulp. Daar is ook op 11 Desember 2014 n bevel verleen onder aansoeknommer 5317/2014 ingevolge waarvan eerste, tweede en derde respondente in hulle onderskeie hoedanighede as trustees van die Jaycee Trust gevoeg is as vierde, vyfde en sesde respondente onderskeidelik. Na liasering van die antwoordende en repliserende beëdigde verklarings ingevolge voormelde hofbevel is die keerdatum by meer as een geleentheid verleng totdat dit uiteindelik tot 30 April 2015 verleng is. Daar is ook op 5 Maart 2015 verlof aan respondent verleen om n dupliserende beëdigde verklaring af te lewer.  Op 24 April 2015 is n aansoek afgelewer deur applikant ingevolge waarvan verlof versoek is om n tripliserende beëdigde verklaring af te lewer.  Die aansoek is op 30 April 2015 geargumenteer en is uitspraak voorbehou.\n9 9  Respondent is vroeër n geleentheid gegun om te antwoord op sogenaamde nuwe bewerings in die repliserende beëdigde verklaring. In die dupliserende beëdigde verklaring het respondent aspekte opgehaal wat applikant genoop het om verlof te versoek om daarop te antwoord by wyse van n tripliserende beëdigde verklaring. Ek het ook hierdie aansoek wat enkele minute se hoftyd in beslag geneem het aangehoor.  Ek meen dit is in belang van geregtigheid dat die partye toegelaat behoort te word om alle feite wat hulle meen relevant is voor die hof te plaas. Ek is bygevolg bereid om die verklaring toe te laat wat ek hiermee doen, sonder om daardeur te kenne te gee dat die aspekte daarin geopper werklik n wesenlike bydrae tot die beregting van die aansoek kan lewer. Die aansoek is nie formeel geopponeer nie en geen opponerende beëdigde verklaring is afgelewer nie. Mnr Van der Walt het bloot enkele submissies gemaak tydens sy betoog waarom die tripliek nie toegelaat behoort te word nie. Bygevolg is ek nie bereid om applikant te gelas om enige koste verbonde aan die opponering van die betrokke aansoek te betaal nie. Applikant word dus gelas om die koste van die aansoek te betaal op n ongeopponeerde basis.\n10 10 V DIE WESENLIKE ONBETWISTE FEITE  Menige aantuigings is oor en weer deur die partye gemaak en heelwat aspekte is in dispuut. Die blote liassering van dupliserende en tripliserende beëdigde verklarings verskaf meer as voldoende bewys van die dispute en onderlinge twis.  Ek sal in hierdie uitspraak konsentreer op die feite buite geskil en is dit nodig om n historiese perspektief te gee.  Piet en Boeks (vader en seun), is beide direkteure van applikant soos hierbo uiteengesit. Piet en Hans van Rooyen (Hans synde gesiteer as eerste en vierde respondent in sy hoedanigheid as trustee van die twee trusts) is broers. Tweede respondent is die eggenote van Hans en hul seun Fanie en skoondogter Helene het ook stawende beëdigde verklarings hierin afgelê. Dus is die geveg nie alleen tussen broers wat ook bure is nie, maar ook tussen skoonsusters en neefs.  Piet van Rooyen is in applikant se hoek van die bokskryt en Hans van Rooyen is in respondent se hoek. Hulle het geen ander broers nie. Dit blyk uit die ontbindingsooreenkoms waarna ek later verwys dat Piet reeds 76 jaar oud is terwyl Hans so pas 67 jaar oud geword het.\n11 11  Aanvanklik het Piet en Hans n boedery bedryf deur middel van die PH van Rooyen & Seuns Trust, maar die laaste aantal jare is die boedery deur hulle bedryf deur middel van die Umpukane Besigheidstrust ( UBT ). Hierdie gesamentlike boerdery het geduur van ongeveer 1980 tot 30 Junie  Die boerdery is bedryf op verskeie plase behorende aan onder andere die twee vermelde trusts, mev Van Rooyen, Piet en mev SSW van Rooyen (Piet se eggenote).  Op 15 Desember 2011 is n skriftelike ontbondelingsooreenkoms gesluit tussen die twee broers, Piet en Hans, in hulle persoonlike hoedanighede sowel as trustees van verskeie trusts. Daarvolgens sou elkeen en sy groep soos daarin geïdentifiseer voortaan sy eie pad loop en sy eie boerdery op afsonderlike plase bedryf.  Die plase waarop voortaan geboer sou word is geïdentifiseer as A & B vaste eiendomme. Sekere onderverdelings en konsolidasies het plaasgevind en tans bestaan die A vaste eiendomme uit die plase Voorspoed, Rheeboksberg en Mooihoek (laasgenoemde plaas synde n konsolidasie van Windhoek en n gedeelte van Hilton), terwyl die B vaste eiendomme bestaan uit die plase Charisma, Dunegan en Umpukane. Ek sal hierin steeds verwys na Windhoek in stede van Mooihoek omdat die partye aldus na die betrokke plaas verwys teneinde verwarring te voorkom. Hans het die\n12 12 reg bekom om n keuse te maak tussen die twee groepe plase en het die B vaste eiendomme gekies.  Die ontbondelingsooreenkoms handel redelik omvangryk met reëlings ten aansien van die verdeling van sommige van die eiendomme, voorkoopsregte en verwysing na arbitrasie in die geval van dispute, maar bevat geen bepalings met betrekking tot die registrasie van serwitute van reg van weg nie. Dit is ook duidelik dat die ooreenkoms n sogenaamde geen wysigings -klousule bevat en dat ooreengekom is dat die skriftelike dokument die gehele ooreenkoms tussen die partye daarstel.  Applikant het na ontbondeling toegang verkry oor respondent se plase deur gebruik te maak van twee hekke, te wete n draadhek op die grens tussen Windhoek en Umpukane (punt C op bylaag R2: die satelietfoto) en n dubbelswaaihek naby die plaaswerf op Umpukane, synde te punt E op bylaag R2. Die gebruik van die toegangsroetes en veral die wyse waarop dit toegelaat is sowel as die aard van die reg is in geskil. Daarmee word later gehandel.  Dit is buite geskil dat toe die broers nog saam geboer het op die verskillende plase deur middel van die betrokke trusts, die roetes in dispuut wel gebruik is vir etlike jare. Met ontbondeling het die situasie egter verander.\n13 13  Die volgende getuienis aangebied deur respondent en soos blyk uit e-posse onder eed bevestig dui daarop dat respondent wel toegang aan applikant se verteenwoordigers en/of werknemers verleen het oor sy grond en die leser word veral gewys op die voorwaardes wat aan gebruik gekoppel is: 25.1 dit is respondent se saak dat die twee hekke, onderhewig aan beheer en beperking en ingevolge vergunning geskied het die hekke is van tyd tot tyd na keuse van respondent met slotte gesluit; 25.3 applikant se werknemers en verteenwoordigers n boek moet voltooi wanneer hulle deur die dubbelswaaihek beweeg ; 25.4 die draadhek by punt C is telkens oop- en toegesluit om deurgang te bewerkstellig en het applikant afsonderlik toestemming versoek tydens elke geleentheid, behalwe in uitsonderingsgevalle soos met die damherstelwerk en ek verwys na e-posse tussen die partye vanaf 6 November 2013 tot 13 Februarie 2014 en pertinent die e-pos namens Piet wat soos volg lees; Oom Piet sê baie dankie, hy waardeer. Hy reken dit (die damherstelwerk) behoort nie langer as twee weke te neem nie. Piet het op daardie stadium op Umpukane gewoon en het geriefshalwe toegang deur die draadhek bekom. Die sleutel vir die\n14 14 dubbelswaaihek moes elke keer afgehaal word om toegang te verleen in die gevalle waar die hek gesluit was; 25.5 reeds op 19 Augustus 2013 word applikant se prokureurs deur respondent se prokureurs in kennis gestel dat applikant se werknemers hulle nie steur aan die vergunningsvereistes vir deurgang oor respondent se grond nie en dat die bergpad op Umpukane toegesluit gaan word om die vereistes vir deurgang af te dwing en is twaalf vereistes op rekord geplaas in paragraaf van die brief; 25.6 op 7 Oktober 2013 is n verskoning per e-pos namens respondent aangeteken weens n misverstand ten opsigte van die inteken van applikant se drywers waarop Mnr Louw Marais, n direkteur van applikant, die volgende dag antwoord per e-pos en die volgende versoek rig: Ons by Mafika sal dit waardeer as julle kan help met die riglyne sodat onderstaande nie weer gebeur nie. Hierdie misverstande is onnodig en aangesien die plantseisoen op hande is en ons die Umpukane pad baie gaan gebruik sal dit voordelig wees om hierdie dinge so gou moontlik uit te klaar. Hierop het Helene namens respondent op dieselfde dag geantwoord en verwys na die bestaande reëling dat elke dag in- en uitgeteken moet word (duidelik ten aansien van die dubbelswaaihek wat ook deur Telkomwerknemers gebruik word), die\n15 15 skrywe van 19 Augustus 2013 (duidelik die prokureursbrief) en dit is ook opnuut bevestig dat die sleutel telkens by die kantoor terugbesorg moet word. Voorstelle is ook versoek vir moontlike wysigings van die vereistes; 25.7 na aanleiding van navrae is applikant se Mnr Louw Marais op 22 Oktober 2013 ingelig dat n addendum met betrekking tot toegangsvereistes voorberei is om vir die gerief van applikant se werknemers te dien tydens plant- en oestyd. Ek moet ook meld dat met e- poskorrespondensie die e-posse telkens ook vir aandag van Boeks en ander lede van die applikant se groep aangestuur is. E-posse oor en weer gestuur op 6 November 2013 toon aan dat applikant by die respondent se reëlings ingeval het en selfs ook in n geval n uitsondering op die reël versoek het. Op 13 Februarie 2014 het respondent aangedui dat die vergunning misbruik word en is onder andere gedreig om die draadhek op die grens toe te span. Applikant het hierop gereageer en geensins die bewerings en aansprake betwis nie. n Versoek is bloot gerig dat die draadhek nie toegespan moet word nie terwyl Piet steeds toesig hou oor die damherstelwerk. Verdere e- posse in Maart en April 2014 bevestig die samewerking tussen die partye met betrekking tot toegang en die neergelegde vereistes.\n16 16  Gedurende die begin van 2014 het applikant aansoek gedoen ooreenkomstig die Ordonnansie op Paaie, 4 van 1968 om twee paaie oor respondent se plaas Umpukane as openbare paaie te laat verklaar. Hierdie aansoek het nie geslaag nie. Ek neem hierdie aspek geensins verder vir doeleindes van die beregting van hierdie aansoek nie.  Applikant steun vir sy aanspraak op regshulp daarop dat spoliasie gepleeg is deurdat respondent op 31 Oktober 2014 die hek tussen die plase Windhoek en Umpukane toegespan en ook die dubbelswaaihek tussen Umpukane en Rheeboksberg gesluit het. Hierdie hekke is onderskeidelik te punte C en E op bylaag R2 waarna hierbo verwys is.  Dit is buite geskil dat die draadhek op die grens tussen Windhoek (applikant se eiendom) en Umpukane (respondent se eiendom) by punt C op bylaag R2 toegespan is op 31 Oktober Daar is n dispuut oor hoe en deur wie dit plaasgevind het en of spoliasie daardeur gepleeg is, n aspek wat later hanteer sal word.  Die dubbelswaaihek by punt E is ook toegesluit, maar op die basis soos uiteengesit in die e-posse waarna verwys is en soos bevestig deur respondent onder eed. Daar is hieroor ook n dispuut en dit sal ook later hanteer word.  Alhoewel applikant se weergawe van die toegangsroetes so vaag uiteengesit is in die funderende beëdigde verklaring dat\n17 17 ek met die deurlees daarvan geen benul gehad het wat bedoel word nie - ek verwys spesifiek na paragraaf 12 - het die feitlike situasie klinkklaar geword by die deurlees van respondent se antwoordende beëdigde verklaring en bylae en veral bylaag R2, synde die satelietfoto.  Dit is in dispuut of daar n ander geskikte roete is vanaf applikant se plase na die plato bo-op Rheeboksberg, synde die plaasgrond waarop applikant boer. Dit is applikant se saak dat hierdie aspek ontersaaklik is vanweë die aanspraak op die mandament van spolie terwyl respondent van oordeel is dat dit geregtig is dat hierdie aspek bereg word omdat applikant wyer gegaan het in sy aanspraak as om bloot op die mandament van spolie staat te maak. Ek hanteer hierdie aspek later.  Dit is wel duidelik dat applikant in die verlede toegang verkry het tot die plato op Rheeboksberg vanaf Windhoek deur die draadhek by punt C oor Umpukane, die eiendom van respondent en van laasgenoemde plaas deur die dubbelswaaihek by punt E. VI DIE MANDAMENT VAN SPOLIE  Op die veronderstelling dat die aangeleentheid suiwer en alleen bereg behoort te word aan die hand van die regsbeginsels ter sprake by die mandament van spolie hanteer ek bygevolg die relevante beginsels.\n18 18  Teneinde hom met sukses op die mandament van spolie te kan beroep moet n applikant die volgende beweer en bewys: 34.1 Dat hy in vreedsame en ongestoorde besit van die saak was; 34.2 Dat die respondent spolie gepleeg het deur die saak onregmatiglik uit die besit van die applikant te neem. Sien Yeko v Qana 1973 (4) SA 735 (A) te 739 E en die algemene bespreking deur C G van der Merwe, Sakereg, 2de uitg, p 129 en verder.  Die Grondwethof het verlede jaar die regsbeginsels met betrekking tot die mandament van spolie soos vervat in etlike beslissings van die destydse Appélhof en die Hoogste Hof van Appél herbevestig in Ngqukumba v Minister of Safety and Security 2014 (5) SA 112 (CC), en ek haal enkele uitreksels uit paragrawe  tot  aan:  The essence of the mandament van spolie is the restoration before all else of unlawfully deprived possession to the possessor. It finds expression in the maxim spoliatus ante omnia restituendus est (the despoiled person must be restored to possession before all else). The spoliation order is meant to prevent the taking of possession otherwise than in accordance with the law. Its underlying philosophy is that no one should resort to self-help to obtain or regain possession. The main\n19 19 purpose of the mandament van spolie is to preserve public order by restraining persons from taking the law into their own hands and by inducing them to follow due process. ...  A spoliation order is available even against government entities for the simple reason that unfortunately excesses by those entities do occur. Those excesses, like acts of self-help by individuals, may lead to breaches of the peace: that is what the spoliation order, which is deeply rooted in the rule of law, seeks to avert. The likely consequences aside, the rule of law must be vindicated. The spoliation order serves exactly that purpose.  It matters not that a government entity may be purporting to act under colour of a law, statutory or otherwise. The real issue is whether it is properly acting within the law. After all, the principle of legality requires of state organs always to act in terms of the law.... All that the despoiled person need prove is that (a) she was in possession of the object; and (b) she was deprived of possession unlawfully.  Die reg op die gebruik van n pad, selfs nie alleen en op sy eie nie, kwalifiseer vir doeleindes van besit. Die Appélhof het jare gelede reeds in Nienaber v Stuckey 1946 AD 1049 te 1056 bevind dat eksklusiewe besit nie n vereiste is vir n aanspraak op die mandament van spolie nie. Dit is ook nie nodig dat die pad elke dag gebruik hoef te word nie en aaneenlopende besit of gebruik is dus nie n vereiste nie. Vergelyk ook Willowvale Estates CC and Another v\n20 20 Bryanmore Estates Ltd 1990 (3) SA 954 (W) te 956H en verder.  Die regsbeginsels is duidelik. Bitter min verwere kan geopper word deur n respondent wat te kampe het met n applikant se aanspraak op die mandament van spolie. Die beginsel is immers: Spoliatus ante omnia restituendus est, dit wil sê die applikant moet eers weer in besit van die saak gestel word en daarna mag n geveg op tou gesit word om die regte op grond waarvan applikant die saak besit, te ondersoek en te beslis. Bygevolg is n teenaansoek vir n verklarende bevel dat die applikant geen reg van weg oor respondent se eiendom het nie, afgewys in Willowvale loc cit.  Alhoewel n applikant in verrigtinge ingevolge die mandament van spolie daarop mag steun dat sy besit ontstaan het weens byvoorbeeld n huurkontrak, maar dit duidelik is dat sy aanspraak op regshulp geleë is in sy besitverlies op onregmatige wyse, sal die aanspraak gebaseer op die mandament van spolie oorweeg word aan die hand van die voormelde twee vereistes en nie teneinde te bepaal of die applikant oor kontraktuele regte uit hoofde van die huurkontrak beskik nie. Sien byvoorbeeld Gowrie Mews Investments CC v Calicom Trading 54 (Pty) Ltd and Others 2013 (1) SA 239 (KZD) en Nienaber v Stuckey loc cit.\n21 21  In Fischer and Another v Ramahlele and Others 2014 (4) SA 614 (HHA) het die Hof met verwysing na die besitsvereiste te 624I bepaal dat ten einde die beskerming van die mandament van spolie te geniet, die applikant se besit vreedsaam en ongestoord moes wees en dat die fisiese besit stabiel en van voldoende duur moes wees alvorens die reg kennis daarvan sal neem.  Indien daar aan die vereistes van die mandament van spolie voldoen word, gelas die hof bloot besitsherstel deurdat die feitelike posisie waarvan die applikant onregmatig ontneem is, herstel word. Vergelyk Plaatjie and Another v Olivier NO and Others 1993 (2) SA 156 (O) te 159F. Die gespolieerde applikant kan egter nie in n beter of sterker posisie geplaas word as waarin hy voorheen was nie. VII REGSBEGINSELS TER SPRAKE IN AANSOEKPROSEDURE  In aansoekprosedure bevat die beëdigde verklarings beide die pleitstukke sowel as die getuienis en die partye se aansprake moet duidelik daaruit blyk. Vergelyk Minister of Land Affairs and Agriculture and Others v D & F Wevell Trust and Others 2008 (2) SA 184 (HHA) te 200B E.  Indien finale regshulp versoek word is die hof verplig om feitegeskille te beslis op die weergawe van die respondent en daardie feite beweer deur die applikant wat nie betwis\n22 22 word nie, tensy die respondent se weergawe nie n bona fide en werklike feitedispuut daarstel nie of so onwaarskynlik en/of vergesog en/of leuenagtig is dat dit op die stukke verwerp behoort te word. Vergelyk Plascon Evans Paints Ltd v Van Riebeeck Paints (Pty) Ltd 1984 (3) SA 623 (A) te 634H 635C en ook Wightman t/a JW Construction v Headfour (Pty) Ltd and Another 2008 (3) SA 371 (HHA) te paras  en . VIII EVALUERING VAN DIE FEITE EN REGSARGUMENTE  Mnr Snellenburg het geargumenteer dat die besit van die pad voor besitsontneming nie in dispuut is nie en blyk dit duidelik, selfs op respondent se weergawe, dat daar besitsontneming was.  Applikant moet die twee vereistes waarna hierbo verwys is bewys alvorens hy op regshulp geregtig is. Dit is duidelik dat applikant se deponent steun op die gebruik van verskeie privaatpaaie oor die verskillende plase oor n lang tydperk sedert die tyd toe Piet en Hans van Rooyen nog saam geboer het.  Die applikant se registrasienommer is 2012/056409/07 en dit is aanduidend dat dit dus eers in 2012 geregistreer is, dit wil sê nadat die ontbondelingsooreenkoms gesluit is. Vir doeleindes van applikant se aanspraak op vreedsame en ongestoorde besit is dit derhalwe irrelevant wat die feitelike\n23 23 posisie voor totstandkoming van applikant was en is die hof slegs geroepe om na die situasie sedert registrasie van applikant te kyk.  Geen regshulp word aangevra deur Boeks of Piet van Rooyen in hulle persoonlike hoedanighede nie. Dit is dus irrelevant dat Piet en Hans en/of hul families reeds sedert 1980 saam geboer en die onderskeie privaatpaaie, insluitend die pad in dispuut, gebruik het. Boeks beweer dat die pad tussen Windhoek en Umpukane deur die draadhek te punt C op bylaag R2 reeds vir 14 jaar gebruik is. Dit mag so wees, maar dit is nie aldus deur applikant gebruik wat toe nog nie eens bestaan het nie.  Respondent steun daarop dat sekere vergunnings onderhewig aan voorwaardes van gebruik verleen is aan applikant se verteenwoordigers en/of werknemers. Daardie weergawe kan nie verwerp word nie omdat die bewerings in die antwoordende beëdigde verklaring gestaaf word deur e- posse wat oor n tydperk sedert 2013 gestuur is tussen die strydende Van Rooyen familie. Ek het reeds vroeër daarna verwys. Hierdie e-posse, soos bevestig onder eed, dui onteenseglik daarop dat die vergunnings onderhewig was aan bepaalde voorwaardes en dat applikant bereid was om die pad onderhewig aan die voorwaardes te gebruik.  Ter opsomming is dit respondent se saak, wat nie vergesog, onwaarskynlik, leuenagtig of enigsins vaag is nie, dat\n24 24 applikant nooit in vreedsame en ongestoorde besit was van die toegangsroete oor Umpukane deur die hekke te punte C en E nie. Toegang is deurgaans beheer. Die besit of reg van gebruik was nie stabiel en/of van voldoende duur nie. Applikant het my nie oortuig dat dit in vreedsame en ongestoorde besit was nie. Die optrede van respondent met betrekking tot die dubbelswaaihek kan ook nie aangemerk word as onregmatige besitsontneming nie en die tweede vereiste van die mandament van spolie is ook nie bewys ten aansien van die roete deur hierdie hek nie.  Die betrokke draadhek by punt C is by uitsondering gebruik en telkens nadat daar vooraf toestemming daarvoor verkry moes word deur applikant. Dit was altyd gesluit en toe daar n tydelike vergunning aan Piet verleen is waarna in die e- posse verwys is, is n sleutel aan hom beskikbaar gestel. In gewone omstandighede sou die blote toespan van n hek oor n pad wat op n vreedsame en ongestoorde wyse deur n applikant gebruik is op spoliasie neerkom. Dit is immers duidelik. In casu is die feite sodanig dat ek nie sodanige bevinding kan maak nie. Applikant het ook wat hierdie hek en die betrokke toegangsroete betref nie enige van die twee vereistes bewys nie.  Anders as wat die geval is ten aansien van respondent se weergawe wat gestaaf word deur die e-posse waarna ek verwys het en wat ek aanvaar vir doeleindes van die beregting van die aansoek, is ek nie bereid om respondent\n25 25 se weergawe met betrekking tot die toespan van die hek by punt C te aanvaar nie. Dit is duidelik dat applikant se werknemer in n bedenklike posisie gelaat is en dat hy geen ander keuse gehad het as om gehoor te gee aan die opdrag van Hans van Rooyen se seun om die hek toe te span nie. Die betrokke werknemer het opgetree sonder magtiging van applikant en ek sou verwag dat respondent die nodige broederliefde betoon deur applikant te kontak, die probleme te verduidelik en ook aan te toon waarom die hek toegespan gaan word. Om nou op n werknemer van applikant se optrede te steun is vergesog en verwerplik. Feit is egter dat applikant nie vreedsame en ongestoorde besit gehad het nie en dat dit reeds vroeg in 2014 in kennis gestel is van respondent se oogmerk om die draadhek toe te span en geen beswaar is toe geopper nie.  My bevinding met betrekking tot die toespan van die draadhek doen egter nie afbreuk aan my vroeëre bevinding dat applikant nie aangetoon het dat dit n vreedsame en ongestoorde besit van die toegangsroete deur die hek by punt C was nie. Applikant se verteenwoordigers en/of werknemers het geen reg gehad om hierdie toegangsroete na willekeur en sonder uitdruklike vooraf toestemming te gebruik nie. Die hek was altyd gesluit en die sleutel in respondent se besit, behalwe vir die tydperk toe Piet van Rooyen toesig oor die dambouery gehou het en vooraf verlof aan hom verleen is. Ek het reeds bevind dat die vereistes wat bewys moet word om met die mandament van spolie te\n26 26 slaag nie bewys is ook ten opsigte van hierdie draadhek en die betrokke toegangsroete nie.  Opsommenderwys wens ek die volgende opmerkings te maak. Die maatreëls wat te alle tersaaklike tye en minstens vanaf 2013 tot en met die bring van die aansoek in November 2014 gegeld het ten aansien van die dubbelswaaihek by punt E was ook beperkend op applikant se gebruik van hierdie hek en dus is ook die toegangsroete oor respondent se plaas Umpukane deur die betrokke hek aldus beperk. Dit word bygevolg bevind dat applikant geen vreedsame en ongestoorde besit gehad het met betrekking tot die toegangsroete deur die dubbelswaaihek by punt E nie en dat dit voortdurend gebonde was aan reëls wat ingestel is en eerbiedig moes word. Een so reël was altyd dat die hek van tyd tot tyd gesluit sou word, maar dat die sleutel beskikbaar was vir applikant se verteenwoordigers en/of werknemers ten einde toegang te verkry. Voorts is in- en uitgang van drywers van voertuie gemonitor deur middel van inskrywings in n boek wat vir hierdie doel aangehou is.  Daar is meriete in respondent se aanspraak soos ook gesubmitteer deur mnr Van der Walt dat die dispuut bereg behoort te word op die basis dat applikant permanente interdikte versoek en dat die aansoek op daardie basis hanteer en bereg behoort te word en nie bloot simplisties ooreenkomstig die beginsels ter sprake by die mandament van spolie nie. Indien ek aldus sou bevind, wat ek meen ek\n27 27 geregtig sou wees om te doen, is dit duidelik dat applikant wel die plato bokant Rheeboksberg kan bereik deur nie oor respondent se grond vanaf Windhoek deur punt C te beweeg nie, maar deur gebruik te maak van onder andere die toegangsroete oor die plaas Dunegan en vandaar deur die hek by punt E na die berg te beweeg. Daar is minstens twee alternatiewe roetes beskikbaar oor respondent se gronde sonder om gebruik te maak van die deurgang by punt C. Eweneens kan applikant, soos dit in die verlede gedoen het, gebruik maak van die roete vanaf sy eie grond na die plato op Rheeboksberg, minstens wat sommige voertuie betref. Indien ek alleenlik geroepe was om die aangeleentheid te beslis op grond van die vereistes ter sprake by permanente interdikte, sou ek applikant se aansoek in elk geval afgewys het omdat die vereistes nie bewys is nie. Ek meen nie dat dit nodig is om die tersaaklike getuienis, argumente en regsbeginsels enigsins te ontleed en volledig uiteen te sit nie in die lig van my bovermelde bevindings. IX KOSTE  Die algemene reël is dat koste die uitspraak volg. Respondent is dus in beginsel geregtig daarop dat die aansoek met koste van die hand gewys word. Ek het egter n diskresie in hierdie verband wat ek regtens behoort uit te oefen. Die gedrag van n litigant kan n rol speel in die oorweging van kostebevele. In casu is ek van oordeel dat respondent en dan bedoel ek al die trustees nie alleenlik\n28 28 hardvogtig opgetree het deur nie uit die staanspoor maatreëls in te stel soos waarop ooreengekom is op 5 November 2014 spesifiek dan ten opsigte van die hek by punt E nie, maar ook deur op onnodige wyse ekstra koste te veroorsaak deur applikant te verplig om hulself as trustees van die Jaycee te voeg as vierde, vyfde en sesde respondente tot die geding. Alhoewel ek bevind het dat spoliasie nie gepleeg is nie, het ek min twyfel dat die toespan van die draadhek by punt C en die wyse waarop dit plaasgevind het, die vuurhoutjie was wat die kruitvat aan die brand gesteek en tot die loods van die aansoek gelei het. Na my oordeel behoort respondent gepenaliseer te word in der mate dat hulle slegs geregtig sal wees op vyftig (50) persent van hul koste ter opponering van die aansoek. X DIE TOEKOMS  Alhoewel die applikant onsuksesvol is, is dit nie die einde van die saak nie. Dit sou die applikant vrystaan om die dispuut na arbitrasie te verwys of om hierdie hof te nader deur onder andere aanspraak te maak op n reg van weg, in welke vorm ookal. Dit blyk uit die stukke dat verdere litigasie geantisipeer word met betrekking tot applikant se beweerde reg van weg oor respondent se eiendom. Ek is die versekering gegee deur mnr Van der Walt tydens sy argument en nadat hy instruksies bekom het, dat respondent wel bereid is om in die toekoms toegang oor hul plaas te verleen aan applikant se verteenwoordigers en/of\n29 29 werknemers deur gebruikmaking van die alternatiewe roete oor die plaas Dunegan en vandaar deur die dubbelswaaihek by punt E. Hierdie benadering blyk ook uit die verklarings wat namens respondente afgelewer is. Die partye sou moontlik alle verdere geskille in hierdie verband kon oplos deur nieteenstaande my uitspraak die tussentydse ooreenkoms van 5 November 2014 te eerbiedig. Die koste van 26 Februarie 2015 het oorgestaan vir latere beregting. Ek dra nie kennis van enige feite waarom n aparte kostebevel verleen behoort te word nie en is geen argumente in hierdie verband aangevoer nie. Die bevel wat ek van voorneme is om te gee maak voorsiening daarvoor dat gemelde koste koste in die geding sal wees. XI BEVEL  Bygevolg word die volgende bevel verleen: Die bevel nisi uitgereik op 5 November 2014 word opgehef en die aansoek van die hand gewys met koste insluitende die verspilde koste van 26 Februarie 2015 welke koste oorgestaan het vir latere beregting, met dien verstande dat respondente slegs geregtig is op vyftig (50) persent van hulle getakseerde party en party koste ter opponering van die aansoek.\n30 30 J. P. DAFFUE, R Namens die applikant: Adv. N. Snellenburg In opdrag van: Lovius Block BLOEMFONTEIN Namens die respondente: Adv. D. J. van der Walt SC In opdrag van: Phatshoane Henney Inc. BLOEMFONTEIN /ebeket


Haweloosheid en armoede—Praktiese hulp en ’n ware oplossing\nOntwaak! | Mei 2015\nLEES IN Afrikaans Albanees Amharies Arabies Armeens Bulgaars Cebuano Chichewa Chitonga Cibemba Deens Duits Engels Esties Ewe Fins Frans Georgies Grieks Hebreeus Hiligaynon Hongaars Iloko Indonesies Italiaans Japannees Kantonnese Chinees (Tradisioneel) Kinyarwanda Kirgisies Kirundi Koreaans Kroaties Lingala Litaus Luvale Malgassies Mandarynse Chinees (Tradisioneel) Mandarynse Chinees (Vereenvoudig) Masedonies Mianmees Nederlands Noors Oekraïens Pools Portugees Roemeens Russies Samoaans Sepedi Serwies Serwies (Romeins) Shona Silozi Singalees Slowaaks Sloweens Spaans Suid-Sotho (Lesotho) Swahili Swahili (Kongo) Sweeds Tagalog Thai Tigrinya Tok Pisin Tsjeggies Tsonga Tswana Turks Twi Viëtnamees Xhosa Zulu\nJoe is ’n oorlogsveteraan in die Verenigde State. Hy was ongeveer 18 jaar lank haweloos weens persoonlike en familietragedies. Eendag het hy ’n plaaslike biblioteek begin besoek, waar hy soms met ’n bibliotekaresse gepraat het. Hierdie gesprekke het sy lewe verander.\nMartín, ’n jong man in Argentinië, het geestelik leeg gevoel. Die lewe het vir hom sinloos gelyk. In sy soeke na die doel van die lewe het hy die huis verlaat; uiteindelik het hy op ’n strand gewoon. Maar in plaas daarvan om die antwoorde te vind waarna hy gesoek het, het hy baie depressief geword. Hy het God in trane gesmeek: “As u bestaan, help my asseblief om u te vind.” Wat was die gevolg? Ons sal sien.\nMENSE beland om verskeie redes op die straat. Party, soos Joe, ervaar persoonlike tragedies. Ander, soos Martín, verwerp eenvoudig ’n “normale” lewe omdat hulle dit as ’n sinlose roetine beskou. Nog ander is haweloos weens armoede, natuurrampe, gesinsgeweld, dwelm- of alkoholmisbruik, geestesiektes, ’n gebrek aan bekostigbare verblyf of werkloosheid.\nHaweloosheid, wat mense vroeër gemeen het net voorkom in ontwikkelende lande of in dié wat deur oorlog of ekonomiese depressie geteister word, het nou “in die meeste ontwikkelde lande ’n groot maatskaplike probleem geword”, sê sielkundeprofessor Paul Toro. * ’n Paar bydraende faktore is regeringsbeleide oor bystand aan gesinne met ’n lae inkomste en toenemende inkomste-ongelykheid.\nBaie mense is bekommerd oor die toekoms. Maar party kon ’n positiewer uitkyk verkry deur te ondersoek wat die Bybel oor die toekoms sê—’n onderwerp wat ons ’n bietjie later sal bespreek. Die Bybel kan ons ook nou help deur ons betroubare beginsels vir die lewe te gee—beginsels wat ons finansiële sekuriteit sowel as ons emosionele gesondheid verbeter, soos Joe en Martín uitgevind het.\nDIE BYBEL HET SY LEWE VERANDER\n“Joe het na ’n intelligente, beleefde en nederige man gelyk”, het Cindi gesê, wat hom dikwels gesien het in die biblioteek waar sy gewerk het. Omdat sy een van Jehovah se Getuies is, het sy hom eksemplare van Die Wagtoring en Ontwaak! gegee en hom na ’n Christelike vergadering genooi. Daar is hy met liefde en respek behandel; gevolglik het hy vergaderinge gereeld begin bywoon. Hy het ook ’n persoonlike Bybelstudie aanvaar, wat een van die mans in die gemeente vir hom aangebied het.\nJoe se studie van die Bybel het hom gehelp om selfrespek te verkry\nJoe het groot vertroosting geput uit wat hy geleer het, en hy het Bybelleringe begin toepas, hoewel dit beteken het dat hy groot veranderinge in sy lewe moes aanbring. Hy het byvoorbeeld geleer dat die lewe ’n gawe van God is, wat gerespekteer moet word, en dat dit die liggaam besoedel as ’n mens rook (Psalm 36:9). Daarom het hy opgehou rook, in ooreenstemming met die beginsel in 2 Korintiërs 7:1: “Laat ons ons van elke verontreiniging van die vlees . . . reinig.” Joe se besluit was natuurlik nie net voordelig vir sy gesondheid nie, maar het hom ook baie geld gespaar.\nJoe het die Bybel se raad dat ons alles in ons vermoë moet doen om self in ons materiële behoeftes te voorsien, ter harte geneem en het dus begin werk soek (1 Tessalonisense 4:11, 12). * “Vir ’n mens is daar niks beters nie as dat hy eet en inderdaad drink en sy siel die goeie [of, vreugde] laat sien weens sy harde werk”, sê Prediker 2:24. Hierdie vreugde is ook ’n gevolg van selfrespek, want eerlike werk verleen waardigheid aan ons. Dit stel ons ook in staat om die behoeftiges te help.—Efesiërs 4:28.\nToe die gemeente sien hoe opreg Joe is, het hulle “hom met ope arms ontvang”, het Cindi gesê, en “party het hom gehelp om aansoek te doen vir geskikte behuising en ander dinge waarvoor hy gekwalifiseer het”. Joe het aangehou om vooruitgang te maak en is later as een van Jehovah se Getuies gedoop. Nou kan hy uit eie ondervinding praat wanneer hy ander aanspoor om die wysheid van God te verkry, wat in die Bybel gevind kan word.—Spreuke 3:13, 14.\nHY HET DIE DOEL VAN DIE LEWE GEVIND\nMartín het op 20-jarige ouderdom na die doel van die lewe begin soek. “Ek het godsdienste en filosofieë ondersoek en dwelms gebruik in ’n poging om die leemte in my te vul, maar tevergeefs”, het hy gesê. Hy het ’n ruk lank in Kalifornië, VSA, gewoon en toe na Hawaii gegaan. “Ek het gedink dat ek die paradys gevind het”, het hy vertel. Maar die natuurskoon het ook nie die leemte gevul nie. “Ek het so depressief geword dat ek selfs daaraan gedink het om selfmoord te pleeg”, het hy gesê. Dit was op hierdie stadium dat hy onbedaarlik gehuil het en God gesmeek het: “As u bestaan, help my asseblief om u te vind.”\nMartín het nou ’n positiewe uitkyk op die lewe\nMartín het toe onthou dat hy vroeër ’n teken gesien het wat sê: “Koninkryksaal van Jehovah se Getuies.” Hy het besluit om ’n Christelike vergadering daar by te woon. “Ek het met lang hare en ’n baard ingestap, en ek het klere aangehad wat ek al maande gedra het”, het hy gesê. “Ek is nogtans hartlik verwelkom.” Martín het ’n persoonlike Bybelstudie aanvaar en gereeld van sy “huis” op die strand na die stadsplein gestap om sy Bybelstudie daar te hê.\nMartín het uiteindelik bevredigende antwoorde op sy vrae begin kry. Gevolglik het sy depressie verdwyn, en hy het die vreugde ondervind waarvan Jesus gepraat het toe hy gesê het: “Gelukkig is dié wat bewus is van hulle geestelike behoefte.”—Matteus 5:3.\n‘Mense was verbaas oor die veranderinge wat ek aangebring het’\nMartín se nuwe uitkyk op die lewe het kort voor lank duidelik geword toe hy dieselfde Bybelbeginsels toegepas het wat Joe gehelp het om beheer oor sy lewe te verkry. Martín het meer aandag aan sy voorkoms geskenk, en met die hulp van die Getuies het hy ’n werk en ’n blyplek gekry. “Eers het die plaaslike mense my die hawelose man op die plein genoem”, het hy gesê, “maar later was hulle verbaas oor die veranderinge wat ek aangebring het.”\nLater het Martín teruggekeer na Argentinië, waar hy as een van Jehovah se Getuies gedoop is. Nou koester hy die voorreg om ander wat geestelik honger is, te help om die antwoorde op belangrike vrae in die lewe te vind.\nWANNEER HAWELOOSHEID EN ARMOEDE NIE MEER DAAR SAL WEES NIE\nJeremia, ’n eertydse kneg van God, het gedurende ’n baie moeilike tyd gelewe. ’n Wrede vyand het sy tuisland binnegeval en baie van sy volksgenote in ballingskap en slawerny weggevoer (Klaagliedere 1:3). Hoewel Jeremia se lewe gespaar is, het hy feitlik al sy besittings verloor. Bedroef het hy gebid: “Dink aan my ellende en my daklose toestand.”—Klaagliedere 3:19.\nOndanks sy lyding het Jeremia nie in wanhoop verval nie. Waarom nie? Eerstens, hy het geweet dat Jehovah hom nie sal verlaat nie (Jeremia 1:8). Tweedens, hy was ’n student van die Skrif, wat ’n tyd voorspel wanneer armoede en lyding sal eindig en deur ware vrede en veiligheid vervang sal word.—Psalm 37:10, 11.\nHierdie toestande sal nie deur mensepogings tot stand gebring word nie, maar deur middel van ’n volmaakte regering wat God se Koninkryk genoem word (Daniël 7:13, 14). Die Koning van hierdie Koninkryk is niemand anders as Jesus Christus nie, wat groot medelye vir die armes gehad het toe hy ’n mens op die aarde was (Lukas 7:22; 14:13). Onder sy heerskappy “sal die regverdige bloei, [asook] die oorvloed van vrede . . . Hy sal die arme verlos wat om hulp roep, ook die geteisterde en elkeen wat geen helper het nie. Van onderdrukking en van geweld sal hy hulle siel verlos”.—Psalm 72:7, 12, 14.\n“Hulle sal beslis huise bou en dit bewoon.”—Jesaja 65:21\nJesus het God se Koninkryk die middelpunt van sy leringe gemaak (Lukas 4:43). Hy het mense selfs leer bid: “Laat u koninkryk kom. Laat u wil geskied, soos in die hemel, so ook op die aarde” (Matteus 6:9, 10). Hoe sal die lewe op die aarde wees wanneer God se Koninkryk heeltemal in beheer is? Die Bybel gee ons ’n aanloklike voorskou. Dit sê byvoorbeeld van die onderdane van God se Koninkryk:\n“Hulle sal beslis huise bou en dit bewoon; en hulle sal beslis wingerde plant en die vrug daarvan eet. Hulle sal nie bou sodat iemand anders dit bewoon nie; hulle sal nie plant sodat iemand anders dit eet nie. . . . Die werk van hulle eie hande sal my uitverkorenes ten volle benut.”—Jesaja 65:21, 22.\n“Hulle sal elkeen onder sy wingerdstok en onder sy vyeboom sit, en daar sal niemand wees wat hulle laat bewe nie; want die mond van Jehovah van die leërs het dit gespreek.”—Miga 4:4.\nHierdie vaste hoop kan ons gedurende ons beproewinge moed gee. Terselfdertyd kan Bybelbeginsels ons help om nou reeds ’n sinvolle en bevredigende lewe te lei, soos Joe, Martín en baie ander uitgevind het. Ja, ons Skepper, Jehovah God, verseker ons: “Wat die een betref wat na my luister, hy sal in veiligheid woon en nie deur vrees vir rampspoed versteur word nie” (Spreuke 1:33). Mag hierdie woorde ook op jou van toepassing wees!\n^ par. 6 Konflik, geweld of vervolging het miljoene mense gedwing om hulle huis te verlaat en vlugtelinge in ’n ander land of selfs in hulle eie land te word. Hierdie probleem is in die Ontwaak! van 22 Januarie 2002 bespreek.\n^ par. 11 Party mense wil werk, maar kan nie, dalk weens ’n gestremdheid, slegte gesondheid of die ouderdom. God keur mense net af as hulle “nie wil werk nie”.—2 Tessalonisense 3:10.\nBEGINSELS WAT FINANSIËLE SEKURITEIT KAN VERBETER\nVermy onnodige skuld. “Die lener is ’n kneg van die man wat uitleen.”—Spreuke 22:7.\nPasop vir kitsrykwordskemas. “Iemand wat onervare is, glo elke woord, maar die skerpsinnige gee ag op sy voetstappe.”—Spreuke 14:15; 22:26, 27.\nWees ’n vlytige werker. “Die luiaard toon dat hy begerig is, maar sy siel het niks. Die siel van die vlytiges sal egter vet gemaak word.”—Spreuke 13:4.\nBeoefen selfbeheersing. “’n Dronkaard en ’n vraat sal in armoede verval.”—Spreuke 23:21.\nBehou ’n gebalanseerde uitkyk. “Gee my nie armoede of rykdom nie.”—Spreuke 30:8, 9.\nWees vrygewig, nie suinig nie. “Die vrygewige siel sal vet gemaak word.”—Spreuke 11:25.\nWat sal God se Koninkryk tot stand bring?\nVind uit wat jy kan verwag wanneer God se regering oor die aarde heers.\nONS BESKOU DIE WÊRELD Asië in die kollig\nVOORBLADONDERWERP Hoop vir die haweloses en die armes\nHULP VIR DIE GESIN Leer jou kinders om gehoorsaam te wees\n“God help ons om te herstel”\n’N KYKIE IN DIE GESKIEDENIS Al-Khwarizmi\nDIE BYBEL SE BESKOUING Geweld\nIS DIT ONTWERP? Die ligorgaan van die Hawaise dwerginkvis\nLes 6: Asseblief en dankie\nTeks Aflaai-opsies vir publikasies ONTWAAK! Mei 2015 | Hoop vir die haweloses en die armes\nMei 2015 | Hoop vir die haweloses en die armes\nONTWAAK! Mei 2015 | Hoop vir die haweloses en die armes


"En Suid-Afrika het ’n plek vir almal": die viering van Mandela se 100ste jaar - Voertaal\nIn Julie word die amptelike 100-jarige herdenking van Nelson Mandela se geboortedag in Suid-Afrika en oor die wye wêreld gevier, onder meer met oudpres. Barack Obama, Amerika se eerste swart president, wat die Mandela-lesing in Johannesburg kom lewer.\nDie Madiba-gees wat aan’t opbou is, herinner op ’n manier aan hoe die 2010 Sokkerwêreldbekertoernooi die land in rep en roer gehad het, kompleet soos wat nou die geval is in Rusland, 2018 se gasheerland.\nOmgekeerd sou ’n mens kon sê die beplande Mandela-vieringe vergoed vir die afwesigheid van Suid-Afrika se Bafana-Bafana by die Rusland-toernooi. Nogtans hierdie blye onthou-oomblik: Mandela se optrede – een van sy laastes in die openbaar – by die 2010-eindstryd, toe reeds oud, siek en broos, voordat hy in Desember 2013 op 95 afgesterf het.\nNaas die viering van Mandela-dag en die gepaardgaande 67 minute goedheidsdaad waartoe mense opgeroep word en die verwagte Obama-lesing, het die Suid-Afrikaanse Reserwebank nou ook spesiale Mandela-note (R10, R20, R50, R100 en R200) en ’n spesiale R5-munt bekend gestel.\nTerwyl die internasionale ikoon van versoening reeds op die voorkant van die bestaande note verskyn, word ’n jonger weergawe van hom ook op die agterkant van die herdenkingsnote gebruik – in die plek van Suid-Afrika se “Groot Vyf”: leeu, luiperd, renoster, olifant en Kaapse buffel – saam met ander ikoniese beelde van sy nalatenskap.\nMaar te midde van hierdie saambindende gebeure om Mandela se lewe te vier, ook gebeure wat daarop dui dat die versoeningsprojek wat hy van stapel gestuur het steeds onvoltooid is – of dalk aan’t ontspoor is:\nEFF-leier Julius Malema sê hierdie week in ’n onderhoud aan die Turkse TV-netwerk TRT dat swart mense 24 jaar ná die totstandkoming van die land se demokratiese bestel “slegter daaraan af is as onder apartheid”. En dan die waarskuwing dat as dinge voortduur soos wat dit tans lyk, ’n revolusie Suid-Afrika se voorland is.\nWat die wenkbroue egter die meeste laat lig het, is Malema se antwoord op die vraag oor of hy voorspraak maak vir ’n wit “menseslagting”. O, nee, gewis nie terwyl hy leier is nie, keer hy, “beslis nie nou nie”. En toe hy gevra word oor sommige wittes wat dit so mag interpreteer, lag hy dit af, kryt hulle uit as “cry babies”.\nHierdie uitlating volg onder meer op ’n ander veelbesproke uitlating deur ’n politieke ontleder van die Noordwes-universiteit, Theo Venter, in gesprek op radio met Carl Niehaus, woordvoerder van die ANC se militêre veterane (MKVA). Die onderwerp onder bespreking verlede week op RSG was tot hoe ’n mate die ANC as regeringsparty nog sy vorige leier, oudpresident Jacob Zuma, moes ondersteun.\nVenter huldig die mening dat Zuma die huidige president, Cyril Ramaphosa, se pogings om die land se reputasie te herstel ná die Zuma-skade, wat grootskaalse korrupsie en sogenaamde staatskaping insluit, ondermyn. Maar Zuma se belewenis, het Niehaus aangedui, is dat daar onbillik teen hom opgetree word en dat die regsprosesse oor sy beweerde betrokkenheid by bedrog eensydig is; wat hom laat glo dat selfs die howe nie objektief oor die beskuldigings teen hom gaan, of kan, optree nie.\nVenter aan die woord: “Wel, met so ’n albatros om sy nek – jy weet van die ondersoek na staatskaping, jy weet van die verskillende ondersoeke wat ook deur die parlement gevra word waarby Zuma baie, baie nou betrek word, want sy agt jaar en ’n paar maande is waarskynlik – en ek is bereid om so ver terug te gaan as 1910 – die swakste presidensiële periode in ons geskiedenis ... en ek sluit die apartheidsleiers daarby in.”\nDit was hierdie laaste verwysing, die vergelyking tussen Zuma en die apartheidsleiers, wat HF Verwoerd, DF Malan, John Vorster, PW Botha en FW de Klerk insluit, wat die opspraak gewek het. Niehaus, ’n uitgesproke Zuma-ondersteuner en voorheen ook Suid-Afrika se ambassadeur in Nederland, was “geskok” hieroor; en dís waarom sy organisasie die saak by die NWU-bestuur aanhangig gemaak het.\nVenter word nou deur die universiteit ondersoek oor hierdie, in die woorde van die rektor prof. Dan Kgwadi, “onvanpas” en “onsensitiewe” uitspraak van hom.\nDit is dieselfde beskrywing wat ’n ruk gelede gebruik is om die twiets deur die Wes-Kaapse premier, Helen Zille, af te keur waarin sy gesê het kolonialisme was nie net negatief nie. Haar standpunt was gegrond op die beskikbaarheid vandag van onder meer lopende water uit krane, infrastruktuur en ’n onafhanklike regbank.\nDie Openbare Beskermer, adv. Busisiwe Mkhwebane, het Zille die afgelope week skuldig bevind daaraan dat sy die etiekkode vir lede van die uitvoerende gesag oortree het en eis dat daar teen haar opgetree word. Hieroor skyn regsgeleerdes dit eens te wees dat die OB haar mandaat oorskry, dat sy mistas met haar bevinding en dat die kwessie veel eerder deur ’n waghondorganisasie soos die Menseregtekommissie ondersoek moes word.\nWaarop sowel die Malema-uitlating as dié deur Venter en Zille en die OB se hantering van die Zille-saak dui, is dat Madiba-land steeds gestrooi is met ras-landmyne; dat die een boodskap wat Madiba in lewe probeer oordra het, die een doelwit wat hy die graagste wou bereik, nog nie voltrek is nie.\n“We have made it very clear in our policy that South Africa is a country of many races,” het hy in die 1960’s gesê, rondom dieselfde tydperk toe hy lewenslank tronk toe gestuur is. En reeds tóé het hy benadruk: “There is room for all the races in this country.”\nMaar dit skyn alte dikwels asof dié realiteit nog nie by die Malemas ingesink het nie. Sonder om dus die EFF-leier se onsinnighede te probeer wegverduidelik of – bid jou dit aan! – probeer regverdig, is dit ook belangrik om ag te slaan op ’n ander aanhaling van Mandela, naamlik: “The world remains beset by so much human suffering, poverty and deprevation.”\nDit is waarna die Malemas wys wanneer hulle uitvaar teen wit mense: dat die “human suffering, poverty and deprevation” wat miljoene swart Suid-Afrikaners steeds ervaar, meegebring is deur kolonialisme en apartheid.\nSowel Zille en Venter se verwysings na (of verheerliking van?) onderskeidelik kolonialisme en apartheidsleiers as Malema se blatante rassisme skreeu daarom ewe hard, ewe onsensitief en ewe plofbaar, téén Madiba se ideale van versoening en nasiebou.\nDie 100-jarige vieringe van sy geboortedag bied aan elkeen van hulle, en elkeen van ons, ’n geleentheid om die Madiba in ons te ontdek.


WB-toernooi: Statistieke en ontleding - Maroela Media\nSiya Kolisi ontvang ‘n trofee na die Springbokke se oorwinning van 41-7 oor Japan op 6 September. Foto: (AP Photo/Eugene Hoshiko)\nDie Nieu-Seelandse webtuiste stuff.co.nz het ŉ baie interessante studie gedoen oor die topagt-spanne se vertonings sedert 2015 se Wêreldbekertoernooi tot ná vanjaar se WB-opwarmwedstryde.\nDie All Blacks gee in die meeste gevalle die toon aan, hoewel Engeland, Ierland en Wallis in een of twee afdelings hul neuse voor die All Blacks gekry het, terwyl die Springbokke en die Wallabies in baie gevalle aan die agterspeen suig.\nDaar is steeds ŉ wye kloof tussen die All Blacks en die Bokke, hoewel daar ŉ punteverskil van net een punt (107 teenoor 106) in die spanne se laaste vier toetswedstryde was.\nDie Bokke het een daarvan gewen (36 – 34), een was gelykop (16 – 16) terwyl die All Blacks met net 32 – 30 en 25 – 24 geseëvier het.\nVandaar die nuwe optimisme in die Springbokkamp.\nDie All Blacks het tussen 2014 en verlede week se kragmeting met Tonga 39 van hul 47 toetswedstryde gewen, ses verloor en twee keer gelykop gespeel vir ŉ wenpersentasie van 83%.\nHulle het ook die meeste drieë gedruk (5.34 per wedstryd), maar Engeland (83) het een minder drie as hulle afgestaan.\nDie Bokke kon net 22 van hul 44 toetse gewen, het 19 keer verloor en drie keer gelykop gespeel vir ŉ wenpersentasie van slegs 50%.\nBygesê, dit was in die donkerste dae van Springbok‑rugby, met Allister Coetzee wat afrigter was en die Bokke byvoorbeeld met 57 – 0 deur die All Blacks in Albany afgeransel is.\n* Ander nuus uit Japan is dat Wallis met balle oefen wat vol babaolie gesmeer is, in emmers water gedompel is en met kleeflint toegeplak is om die hitte en hoë humiditeit (wat die balle seepglad maak) te bowe te probeer kom.\n* Dan laat die Engelse afrigter, Eddie Jones, sy hakers bokshandskoene aantrek om die bal in lynstaanoefeninge in te gooi. Die Engelse losskakel Owen Farrell, het volgens die hulpafrigter, John Mitchell, glo ook sy verdedigingstegniek aangepas om toe te sien dat hy nie met geelkaarte vir hoë en gevaarlike duikslae gestraf word nie.\n* Die Skotte het hul spelers se eetplanne met ryskoekies en biltong aangevul en dan hou die Bokke se ondersteuningspan die spelers se gewig baie fyn dop nadat Jesse Kriel verlede week in ŉ oefening vier kilogram verloor het en Duane Vermeulen in die naweek se oefening drie kilogram in die hitte afgeskud het.\nDie vorige wereld beker toernooi was in 2015.\nEk weet daar is altyd maar baie foute wat inslyp maar kan julle asseblief darem net die wêreldbekerjaar verander van 2014 na 2015.\nAnja van der Merwe · 4 weke gelede\nDagsê ja nee\nLOL · 4 weke gelede\n4kg en 3kg verloor in een oefen-sessie en hul leef nog??? Seker sonder stewels geweeg na die sessie.\n‘n F1 bestuurder verloor tussen 4 tot 5kg in ‘n wedren. Wat is so snaaks daaraan. Hulle noem dit dehidrasie ter inligting.\n@Poot; korrek F1 bestuurders verloor 4/5kg massa/ gewig weens dehidrasie. Maar om vir tot +- 3 ure met brandbeskermde drag intens te konsentreer, min of geen rehidrasie om addisionele massa te beperk en in jou eie uniform urineer indien nodig; kan nie vergelyk word met ‘n buitemuurse oefening waar water/rehidrasie vrylik beskikbaar is en dieetkundiges/dokters/fiksheidspersoneel beskikbaar is. Indien dit wel die geval is, is dit vergelykbaar met ‘n marathon en dus onverantwoordelik om ‘n week voor ‘n wereldbeker so intens te oefen want op hierdie stadium moes hulle klaar fiks wees en die moontlikheid vir hitte-uitputting groot en die kans op herstel binne ‘n week is min.\nAs ‘n speler gewig verloor weens dihidrasie dan is dit iets waarna gekyk moet word. Al gebeur dit algemeen, Poot. Met dehidrasie verloor mens ook minerale, ens. Dit bly ‘n belangrike aspek van sportwetenskap en iets wat nie so algemeen in rugby voorkom nie.\nDie enigste statistiek wat saakmaak is die een wat na 80 minute op die telbord is.\n@Judge Dredd- Stem saam, al die ander statistiek kan vir nabetragting gebruik word.\nSpringbok rugby se wen persentasie het geweldig afgeneem, vanaf mid 60% tussen 1891 en 2007 tot 50% tussen 2015 en 2019 terwyl ‘n paar ander lande merkbaar verbeter het. Wonder wat die oorsake kon wees van die bokke se totale agteruitgang?\nNadat die Akedemie-span n paar jaar gelede die SA-Skolespan geklop het, het ek besef ons beste spelers word nie gekies nie.\nShoe maar hier is n klomp wyse manne wat kommentaar lewer. Het julle dalk jul beroepe gemis dokters. Moenie altyd so negatief oor alles wees nie mense.\nDankie vir jou wyshede oor rugby muis, nou terug na jou kaas asb.


Landbouweekblad, Vrydag 23 Maart 2012, p. 50: Nuwe kultivars pas boere en verbruikers\nNuwe kultivars pas boere en verbruikers\nDit is weer die tyd van die jaar dat saadmaatskappye hul deure vir boere oopgooi om die nuutste ontwikkelinge in groentesaad te bekyk. Vanjaar lewer weer ’n verskeidenheid nuwe kultivars waaroor verbruikers en boere ewe gaande is.\nDie verswakking van die rand en internasionale stygings in die koste van saadproduksie het meegebring dat saadpryse vanjaar effens gestyg het.\nIn ’n wêreld waar dit vir boere toenemend moeilik raak om stygende produksiekoste met lae pryse te balanseer, raak dit nood-saaklik vir hulle om oordeelkundige besluite te neem. “Die produsent moet seker maak van sy kultivarkeuses en bemarking,” sê mnr. Nico van Rensburg, bemarkingsbestuurder van die saadverskaffer Starke Ayres.\nDie goeie nuus is dat die nuwe kultivars wat jaarliks bekend gestel word, in pas is met verbruikers se behoeftes.\nVan Rensburg sê hedendaagse verbruikers verkies kleiner produkte in die meeste produkkategorieë.\n“Dit is om sosiaal-ekonomiese redes, maar verbruikers wil ook produkte hê wat hulle met die minimum vermorsing kan verbruik.”\nDaar is ook altyd ’n vraag na beter gehalte. “Daar is ’n groter aansporing van die verbruiker vir gehalte en beter kleur en smaak. Die verbruikers in die hoër LSM-groepe (lewenstandaardmeting) is ook op soek na waardetoegevoegde en geriefsprodukte,” sê Van Rensburg.\nHier is ’n paar van Starke Ayres se nuwe kultivars:\nDie grootste voordele van Star 3315*, ’n nuwe kopkoolkultivar, is die plant se sterk raam en die groot koppe wat dit lewer. Star 3315 het ’n goeie algemene weerstand teen siekte, onder meer swartvrot. Die kultivar het goeie hitte- en koueweerstand en kan reg deur die jaar in ’n matige klimaat verbou word.\nPearl is ’n blomkoolkultivar waarvan die naam sekerlik van die besondere wit kleur van die blomkool afgelei is. Dit is ’n plant met ’n sterk raam wat goeie kopbeskerming bied. Dit bied goeie weerstand teen hitte en spog met ’n goeie blaarsiekteweerstand.\nTopaz is ’n nuwe broccolikultivar. Die kop het mooi fyn blommetjies en danksy die kort florette behoort dit ’n gunsteling van die mark vir voorafverpakte produkte te word. Op die plaas behoort dit ’n goeie opbrengs op die belegging te verseker, want dit spog met ’n hoë snypersentasie. Die kultivar bied goeie weerstand teen hitte.\nStar 2005 is ’n standaardstamboontjie met uitstekende roestoleransie en ook matige weerstand teen vetvleksiekte. Dit lewer ’n bogemiddelde opbrengs van 16 ton tot\n18 ton per hektaar. Die boontjie het ’n mooi groen kleur en is geskik vir die vars sowel as verwerkingsmark.\nVerbruikers behoort opgewonde te wees oor die nuwe tweekleur-mielie, Inferno, met sy heerlike soet smaak. Vir boere behoort die kultivar se meerkoppigheid – gemiddeld 1,2 koppe per plant – opgewonde te maak. Dit is ’n sterk plant met goeie siektetoleransie (standaardpakket). Die koppe is eenvormig en het goeie tipvul. Die differensiasie tussen wit en geel pitte is ook goed versprei. Inferno is ’n produk van die maatskappy se plaaslike teelprogram.\nKelly* is ’n nuwe spanspekkultivar met ’n heerlike muskusgeur en ferm vleis. Dit het ’n aantreklike kleur en is ideaal vir die hoofoestyd se someraanplantings. Kelly het boonop ’n langer raklewe as die tradisionele Eastern Shipper-tipe spanspek. Dit sal goed vaar in Limpopo en die Noord-Kaap en word tans ook elders in die land beproef.\nJemma se vrugte is lekker groot en het ’n klein saadholte. Danksy die grootte is dit geskik vir vroeë of laat aanplantings. Die spanspek het ’n diep-oranje kleur, ’n hoë suikerinhoud en spog met ’n lang raklewe. Dit is bestand teen fusarium (rasse 0 en 2) en poeieragtige meeldou.\nShiba en Gilda is twee nuwe botterskorsiekultivars en ook die saadmaatskappy se eerste F1-basterkultivars (vir botterskorsie). Shiba het ’n lang, dik nek, terwyl Gilda eerder ’n blokkerige voorkoms het. Al twee het uitstekende eetgehalte en sal op die vars en verwerkingsmark goed vaar.\nCartwheel* en Pinwheel* is die nuwe gesigte in die vlapampoentjie (pattypan)-reeks. Pinwheel het ’n eenvormige, heldergeel kleur, terwyl Cartwheel ’n groen blom-end het. Al twee is tolerant vir murgpam-poentjie-geelmosaïekvirus en het ’n lekker lang raklewe. Min interne verbruining vind plaas wanneer dit gesny word.\nMira is ’n mooi donkergroen murgpampoentjie. Dit lewer eenvormige, silindriese vrugte. Die plante groei oop, wat oes vergemaklik. Dit het goeie weerstand teen murgpampoentjie-geelmosaïekvirus en lewer bogemiddeld goeie opbrengste. Dit is geskik vir die vars mark en vaar veral goed in Limpopo en die Laeveld.\nDie Great White* is ’n witskil-pampoen met die vleisgehalte van ’n gryspampoen. Die voordeel is natuurlik dat die witskil nie sonbrand opdoen, soos gryspampoen, nie. Dit gee swaar pampoene met klein saadholtes. ’n Pampoen weeg tussen 7 kg en 8 kg. Dit het ’n gladde skil. Dit kan dus maklik geskil word en daar is min vermorsing.\n’n Opwindende nuweling is die blaarslaaikultivar Green Glace. Verskeie supermarkte het reeds hul visier op dié kultivar gestel. Dit is ’n multiblaar-slaaikop wat met ’n enkele snit gesny word om sowat 15 tot 20 slaaiblare te lewer. Die snywond is klein, wat oksidasie beperk en verseker die slaai bly langer vars. Die koppe het ’n eenvormige grootte en ’n diepgroen kleur. Die blare pas perfek op ’n broodrolletjie of ’n sny brood. Dit is dus ideaal vir die kosblik. Green Glace bied goeie weerstand teen Bremia (donsige skimmel) en kan twaalf maande van die jaar gekweek word.\nTamatieboere kan uitsien na TF 2680, ’n nuwe saladet-tipe tamatie wat bestand is teen die kromnekvirus. Dit is ’n welige plant met ’n onbeperkte groeiwyse wat die vrugte goed teen sonbrand beskerm. Die opbrengsverwagtinge lyk tans ook goed. Die tamatie het ’n hoë suikerinhoud en ’n dieprooi kleur. Die vrugte is mooi eenvormig. ’n Gemiddelde vrug weeg sowat 120 g.\nOp die foto bo sit mnre. Clinton Krull (links), verkoopsverteenwoordiger, en Werner Wessels, produkbestuurder, by die tamatiekultivar TF 2799. Korter plante dra dikwels op meer gekonsentreerde wyse. Die vrugvoorkoms van dié tipe groeiers is gewoonlik nie so aantreklik nie, maar die navorser het dit reggekry om voorkomsprobleme uit te skakel. Die kultivar lewer oeste van sowat 100 ton tot 120 ton per hektaar en bied weerstand teen die meeste siektes. Die tamaties het ’n lang raklewe. Dit is ideaal vir boere wat nie strukture wil oprig nie, maar steeds ’n goeie vrug wil kweek.\nSelene is ’n soetrissie met ’n unieke eienskap: Dit is bestand teen die kromnekvirus sowel as bakteriese blaarvlek. Die opbrengs\nis belowend op ’n beraamde\n70 ton per hektaar. Die vrug verkleur van groen tot rooi, het ’n uitstekende eetgehalte en ’n klein aanhegsel.\n* ’n Aansoek is reeds ingedien om Star 3315, Kelly, Cartwheel, Pinwheel en Great White by die nasionale kultivarlys in te sluit.\nBladsy 50 - 52


Aortitis verwys na ‘n mediese toestand waar die aorta | mediese sentrum\nAortitis verwys na ‘n mediese toestand waar die aorta\nAortitis verwys na ‘n mediese toestand waar die aorta of die hoof slagaar van die hart word aangesteek. Hierdie inflammasie is ‘n ernstige toestand wat vereis dat mediese aandag nie, want dit kan lei tot talle ander gesondheid komplikasies. Daar is verskeie oorsake vir aortitis, maar baie behandeling metodes is beskikbaar vir diegene wat ly aan hierdie toestand. Inflammasie van die aorta ontstaan gewoonlik as gevolg van ‘n virale of bakteriële infeksie. Trauma ook aan die hart of die arterie kan veroorsaak aortitis. Ander skuldiges sluit in immuun siektes soos Rocky Mountain spotted koors, gonorree, hepatitis B, hepatitis C, syphylis, rumatoïede artritis, en sistemiese lupus eritematose.\nAortitis kan lei tot die vergroting van die aorta, wat lei tot ‘n bloedvloei ontoereikendheid wat snellers verlaagde bloeddruk en ‘n verlaagde polsslag. Met verloop van tyd, dit veroorsaak dat die hart om harder te werk en kan lei tot hartstilstand. Kardiovaskulêre siektes kan ook veroorsaak aorta inflammasie, asook noninfectious vaskulitis, ‘n ernstige komplikasie van inflammasie van die aorta. Daar is drie hoof fases te inflammatoriese aortitis. Fase 1 word gekenmerk deur ‘n lae-graad koors, gewigsverlies en gevoelens van moegheid. Soos die toestand vorder Fase 2, kan die pasiënt begin om pyn te ervaar in die bors en teerheid oor die hart. Teen die tyd dat die toestand vorder na Fase 3, is dit ook bekend as die fibrose stadium, wanneer werklike aorta dilatasie begin om plaas te vind. In pasiënte uitstal aortitis simptome, veral wanneer hulle is gevind word, ly aan een van die voorwaardes soos hierbo genoem, kan ‘n dokter aanbeveel ‘n magnetiese resonansie-angiografie en gerekenariseerde aksiale tomografie angiografie van die hart. Bloedtoetse sal ook geneem word. Dit sal jou help dokters bepaal indien enige verhoogde akute fase reagense teenwoordig is. Sodra ‘n diagnose van aortitis bereik is, word dikwels kortikosteroïede soos prednison voorgeskryf vir ‘n tydperk van 02:59 maande. Dit is bedoel om die inflammasie van die aorta te verminder. Die meeste pasiënte reageer goed op die behandeling, maar in die geval dat hulle nie verdere optrede nodig is en immuunonderdrukkers wat voorgeskryf mag word. Dit is tipies in die geval van aansteeklike aortitis en is ‘n gemeenskaplike aortitis behandeling.\nIn die geval dat die aorta is ernstig beskadig as ‘n gevolg van hierdie toestand is, kan chirurgiese herstel nodig wees. Hierdie prosedure behels die invoeging van stents in die aorta om die inflammasie te verminder. In minder ernstige gevalle, kan angioplastie aanbeveel word as ‘n alternatief. Die voorspelling vir pasiënte met aorta inflammasie is gewoonlik goed, veral as die pasiënt nie van kardiovaskulêre siekte ly. Die sleutel tot die suksesvol bestrijding van inflammasie van die aorta is ‘n vroeë diagnose en vinnige behandeling.


Hawerskoene, bioafbreekbare skoene - Soektogte - 2022\nHawerskoene, bioafbreekbare skoene\nEk is nie alleen nie bioafbreekbaar maar ook groen in die strengste sin van die woord: sodra hul lewensiklus verby is, spruit die skoen uit en gee dit die lewe aan 'n regte plant! Daar volhoubaarheid word 'n mode en skoene hawerskoene dit is nog 'n voorbeeld. Die groen skoene wat die meeste uitstaan, is tekkies met 'n sportiewe en effektiewe ontwerp.\nTimberland, die volhoubare handelsnaam by uitstek, het in een van sy ou advertensieveldtogte die aanvaarding van 'n lewenstyl aangemoedig ekofiendly waarin staan dat die eerste stap met die voete gedoen word! Dieselfde kan vir die Oatshoes gesê word. Oatshoes is 'n Nederlandse maatskappy wat die beskerming van die omgewing deur 'n meer bewuste verbruik.\nDie materiaal wat gebruik word om Oatshoes-skoene te verwerk, is 'n lae omgewingsimpak. Dit is kurk, hennep, organiese katoen en ander materiale in bioafbreekbare plastiek. Die eienaardigheid wat hierdie skoene kenmerk, is die aanwesigheid van klein sade. Die sade word in die boonste tong van die skoen gehuisves en sodra die skoene sy lewensiklus voltooi het, is dit gereed om te ontkiem. Die ontkiemingsproses sal eers plaasvind wanneer die skoene met die komposteringsproses begin het en in die grond geplaas word.\nDie skoen het redelik kort ontbindingstye, en hennep en katoen word binne 'n paar maande afgebreek. Daar ekologiese plastiek dit sal binne ongeveer ses maande biologies afbreek. Moenie bang wees deur wagtye nie, u sal baie minder moet wag om te sien hoe u saailing ontkiem! Die oortjie is die meeste "fyn”Van die skoen, sal u dus in ideale omstandighede en volgens die aanwysings binnekort 'n blommeruiker sien verskyn!\nDie Hawerskoene skoene dit kan in verskillende winkels in Nederland en België gekoop word, ons Italianers moet met aanlynverkope betaal en dit teen 'n prys van ongeveer 139 euro koop, 'n bietjie duur vir 'n blomme, maar voldoende as u alles oorweeg!\nVideo: The Truth About Biodegradable Plastic (Mei 2022).\nCopyright 2022 \_ Hawerskoene, bioafbreekbare skoene...


Willeklong se eerste potjiekos kompetisie – Jonker Adventures\nWilleklong se eerste potjiekos kompetisie\nHome Vriende Willeklong se eerste potjiekos kompetisie\nBy Henry Jonker Vriende July 27, 2007\nToe Boerbok so maand gelede na my toe gekom het met die idee dat Willeklong ŉ potjiekos kompetisie moet hou het ek net my kop gesak en gesig, want ek weet dit gaan sommer tonne rëelings en “red tape” wees. Die groot seun het my gou gerus gestel dat hy die hele event op sy skouers sal neem en al wat ek moet doen is net opdaag. Ek moet sê die knaap het ŉ bobaas dag aan mekaar geslaan. Dit natuurlik met al die ander wetters wat hom gehelp het.\nSaterdagmiddag so net voor 12h00 trek ek Dasvlei (plaas net so buite Philadelphia) in en die eerste ding wat my oog vang is die hoeveelheid karre wat klaar daar is. Gis en Marina het die ingang beheer en nadat ek my pot en ingang fooi betaal het kry ek ŉ WK merk op die hand en ek suiker na waar die vure hoog brand.\nDie vorige aand se reën was iets van die verlede en mens kon nie vir beter dag gevra het nie. Die vure brand sterk en ek kry sommer hierdie snaakse gevoel in my gat dat vandag weer een van daai groot Willeklong dae gaan wees.\nSoos ek deur die mense beweeg en groet wie ek ken loop ek so wrintie waar een van my ou lugmag buddies en ook ŉ groot Willeklong ondersteuner, Jakes van Dyk, raak. Het die knaap jare laas gesien en alhoewel hy gereeld hier op die site kom rond speel was dit nogsteeds great om die wetter daar te gehad het, al moes hy vroeg gewaai het as gevolg van werk verpligtinge.\nMet Oros en Riaan se aankoms later die middag het ek geweet hier is probleme met ŉ groot P. Nou met Vicky & Wim klaar in my span is ek die dom, ongelukkige donder om in die geselskap van 4 van die grootste kuiergatte wat ek ken (dit is nou Vicky, Wim, Oros & Riaan) te wees en potjiekos maak is die laaste ding op hulle agenda vir die dag. Min dae Jonker!!\nStadig het die deelnemers hulle potte strategies begin. Ons sin was regtig eenvoudig gewees het met net vleis, aartappels en uie. Groente is vir die wetters wat groot wil gaan en ons is wraggies nie een van hulle nie. Hierdie was ŉ impak pot en die fokus is meer geplaas op die kuier as enige iets anders.\nTeen laat middag is die potte geevalueer en na ŉ vinnige prysuitdeling en bedankings in die stoor het die manne groot kuier vure begin. By die tyd het hierdie knaap al hard houe begin vat met daai 3 knape in my geselskap en op een stadium het dit gevoel of die dood my nou kom haal het.\nHoe later hoe rowwer…\nVir almal wat die dag moontlik gemaak het wil ek regtig baie dankie voor sê. Boerbok, Parma, Gis, Marina, Elizca, Rene en natuurlik oom Tobie van Dasvlei.\n2008 hou vas, Willeklong en hulle potte is oppad.


Wie is Hy nou eintlik… | Die Lewegewer\n#GELOOF, #HOOP, #JESUS\nWie is Hy nou eintlik…\n10 Sep 2016 Thomas\t1 Kommentaar\nOns wêreld word so elke nou en dan geskud oor hierdie “Man” Jesus. Onlangs het die Pous van die Roomse Katolieke Kerk genoem dat Jesus ‘n fout gemaak het of moontlik dronk was toe Hy gesê het Hy kom weer terug, omdat meer as 2000 jaar verby is sonder Sy terugkeer.\nOns moet glo dat Jesus die Here en Verlosser is, maar die verwarring wat geskep is deur woorde soos die van die Pous het die ware betekenis van Sy lewe uitgedoof.\nJesaja het hom beskryf as Wonderbaar, Raadsman, Almagtige God, Ewige Vader, Vredevors (Jesaja 9:6). Johannes het geskryf dat Hy met God was in die begin (Johannes 1:1-4), Hy is die Woord wat mens geword het (Johannes 1:14), Hy is die Lig van die Wêreld (Johannes 1: 4-5; 9: 5), Hy is die Goeie Herder (Johannes 10:14) Hy is die Weg, die Waarheid, die Lewe (Johannes 10: 9), die Brood van die Lewe (Johannes 6:35) en die opstanding (Johannes 11:25-26). Paulus beskryf hom as die Hoof bo alle dinge (Filippense 2:9-11), Middelaar tussen God en die mens (1 Timoteus 2:5) en die beeld van die onsienlike God (Kolossense 1:15-17). Lukas noem Hom die Gesalfde van God (Lukas 4: 18-19) en Geneser (Lukas 5: 22-25).\nTog beteken hierdie woorde vir ons niks as ons dit nie glo en ons eie maak nie. Ons moet streef om soos Jesus te wees en glo wat die Bybel sê van Die Heilige Gees, van Jesus en van God die Vader.\nDie Israeliete het God geken as “Die God van Abraham, Isak en Jakob” en hulle het presies geweet wie Hy is en wat Hy vir hul gedoen het. As hierdie woord dus vir jou ook leeg is en geen betekenis het nie, het jy die waarheid van Jesus verloor of nooit geken nie.\nVra dan gerus “Wie is Hy nou eintlik?”\nKen jy God en Jesus werklik?\nDie Israeliete het hom so geken en presies geweet dat Hy:\nHierdie woorde beeld God se grootheid en almagtigheid uit en is saamgevat in Sy naam, “Die God van Abraham, Isak en Jakob” wat sy volk in verwondering en bewondering gebring het, en daarom aanbid hulle Hom vir wie Hy is.\nJy moet dit van God vir jouself ontdek, dit wat die wêreld laat stil staan om jou as jy net daaraan dink. Dit maak jou bewus van Sy heerlikheid en almagtigheid, en skreeu Sy liefde en beskerming en Sy genade en waarheid uit diep in jou binneste, dit wat Hom ‘n werklikheid vir jou maak…\nOns kan nog steeds vra “Wie is Hy nou eintlik”\nOm Hom werklik te ken en te verstaan sal jy in verhouding met Hom moet wees.\nDie storie van die Pous was nou nie waar nie, maar ń verdraaiing van wat hy gesê het. Die verteenwoordiger wat kastig die verdraaide storie aan die pers oorgedra het bestaan nie eers nie. Tog het hierdie storie soos ń veldbrand versprei.\nAs gebeure soos die ons pla en omkrap as Christene wat beteken dit dan?\nDit is nie werklik ń maatstaf wat jy kan gebruik om te sê dat jy in verhouding met Hom is nie. Volgens die Bybel is verhouding ń ooreenkoms wat gesluit word tussen twee partye. Byvoorbeeld tussen jy en jou man met wie jy getroud is, daar is ń wetlike ooreenkoms wat gesluit was om jul verhouding te bevestig. Net so moet ons in verhouding met Hom gaan volgens ń wetlike ooreenkoms. Die voorskrifte van hierdie ooreenkoms vind ons in die Bybel en moet dus deel word van ons verhouding met Hom. Dus om in verhouding met Jesus te wees moet ons ook kies om dit te doen volgens die voorskrifte van hierdie ooreenkoms.\nGod, ek het U nodig,\nMaak oop my oë, my ore, my gedagtes, my hart,\nSodat ek mag weet, verstaan en begryp,\nDat ek meer en meer van U kan sien en hoor.\nKom openbaar Uself aan my daagliks,\nWees vir my ‘n tasbare God,\nWees my God en Verlosser vandag.\nPrevious PostDie Fonteine van heil…Next PostOns werk en lewe vir Hom\nOne thought on “Wie is Hy nou eintlik…”\n17 Sep 2016 om 13:21\nHoe jammer dat die skrywer nie ‘n beter poging maak om die vraag te beantwoord nie. Dit is ‘n interessante onderwerp, een wat dikwels nie genoeg aandag kry nie.\nWas hy, soos Reza Aslan beweer, ‘n Joodse vryheidsvegter en wandelende geloofsgeneesheer?\nRichard Carrier maak nogal ‘n oortuigende argument dat Jesus dalk as ‘n mitologiese figuur onstaan het, en dat hy eers later as histories beskryf is.\nHoe kan ‘n mens die waarheid uitvind?\nGestel ons weet nie enigiets oor Jesus nie. In ‘n poging om uit te vind wie hy nou eintlik is, kan ons die beskikbare bewyse ondersoek. Daar is geen argeologiese bewyse wat hoegenaamd aan ‘n regte historiese Jesus verbind kan word nie. Dit is nie juis verbasend nie, maar dit beteken wel dat die enigste inligting wat ons het, uit die geskrewe rekord kom.\nDie vroegste tekste wat Jesus noem is Paulus se briewe. Dit het my onkant gevang die eerste keer wat ek dié idee teëgekom het, maar dink ‘n bietjie: Paulus praat nie oor Jesus as ‘n mens nie. Sy bekering word veroorsaak deur ‘n visie, en elke keer as hy vir die gemeentes iets namens Jesus sê, is dit aan hom openbaar. Hy gaan soek nie die oorspronklike apostels om by hulle te leer nie. Die tradisionele tydlyn sou beteken dat hy nog heelwat ooggetuies sou kon vind in Judea, maar daar is geen sprake dat hy dit probeer het nie.\nNie-bybelse tekste wat aangehaal word as bewys van Jesus se bestaan is óf duidelik vervals óf beskryf die Christus-beweging, eerder as Jesus, met ander woorde dit bewys dat Christene bestaan het, maar nie noodwendig dat Christus ooit bestan het nie.\nDie evangelies is dus die enigste ander bron wat ons enigiets oor Jesus vertel. Markus word beskou as die oudste van die evangelies, waarskynlik geskryf in c.AD 66–70, moontlik later. En daardie woorde is die enigste inligting wat ons het. Die ander evangelies is waarskynlik eers later geskryf, en geen van die spesifieke gebeurtenisse wat hulle beskryf kom in ander historiese bronne voor nie.\nWie is Jesus Christus nou eintlik? Ek weet nie. Kan enigiemand eerlik sê dat hulle weet?


Bestuur van verandering vir beter konstruksiekontrakprestasie\nTuisKennisBestuur van verandering vir beter konstruksiekontrakprestasie\nGewysigde datum: Desember 18, 2021\nJy het al dikwels mense hoor sê dat verandering onvermydelik is, en dit is beslis waar wanneer dit by konstruksieprojekte kom. Ten spyte van die teenwoordigheid van planne, spesifikasies en 'n gedetailleerde bodskatting, sal die behoefte om veranderinge aan 'n projek aan te bring ontstaan. Hierdie veranderinge kan die gevolg wees van verkeerde aannames in die oorspronklike ontwerp, foute of weglatings in die kontrakdokumente, veiligheidseise, kwaliteitbeheerkwessies, handelinge van die natuur, en meer. Suksesvolle projekbestuur gaan verder as die monitering van omvang, die handhawing van die skedule, die beheer van koste, die prioritisering van veiligheid en die versekering van kwaliteit. Veranderinge aan die projek, ongeag die onderliggende rede, moet ook bestuur word.\nVoordat jy bepaal wat in 'n ingenieurswese verandering bestel sjabloon, is dit belangrik om te verstaan hoe veranderinge in 'n projek in ag geneem word. Wanneer 'n kontrakteur 'n werk toegeken word, is daar 'n kontrak wat ooreengekom word wat die vereistes vir daardie werk bepaal. Daar is 'n oorspronklike plan waartoe die kontrakteur of bouer met die kliënt of eienaar instem, wat verskeie sleutelprojekelemente insluit:\nOmvang van werk: Dit definieer al die werk wat deur die boumaatskappy voltooi moet word.\nSkedule: Die ooreengekome tydsraamwerk om elke aktiwiteit te voltooi wat vir die projek vereis word.\nKoste: Die totale koste om die werk te voltooi soos gedefinieer deur die kontrak en kontraktipe.\n6 benodigdhede vir u sagteware vir die bestuur van konstruksieprojekte\nTegniese ambagte: tegnologiese neigings in die konstruksiebedryf vir 2021\n13-punte-gids vir die huur van 'n vakman in Melbourne deur APMG Services\nAfwykings van enige van hierdie faktore vorm veranderinge aan die kontrak. Wanneer die behoefte aan 'n verandering geïdentifiseer word, moet 'n veranderingsbevelversoek ingedien word vir bespreking, hersiening, goedkeuring en implementering.\nBestuur van kontrakveranderinge\nDit is van kritieke belang dat 'n formele veranderingsbevelproses vir 'n projek ingestel word. Sommige kliënte of eienaars kan 'n bestaande proses hê wat 'n verander bestelling versoek vorm wat hulle geskep het. 'n Formele proses help nie net om die manier waarop veranderinge hanteer word te standaardiseer nie, maar ook om die tyd wat dit neem om veranderinge te implementeer, te verminder. Alhoewel verandering onvermydelik is, is dit in die beste belang van projekprestasie om die impak van die verandering te verminder. As werk by die omvang gevoeg moet word, tyd by die skedule gevoeg moet word, of fondse by die begroting gevoeg moet word, moet die veranderinge geoptimaliseer word vir die minste impak. Byvoorbeeld, as 'n verandering nodig is om 'n veldprobleem op te los, is die mees koste-effektiewe en tydsensitiewe oplossing die ideaalste. Die veranderingsbestelproses self behoort nie projekvordering buitensporig te beïnvloed nie.\nOntwikkeling van 'n konstruksieverandering bestelvorm\nOmdat 'n formele veranderingsbevelprosedure noodsaaklik is, is dit belangrik om 'n konstruksie verandering bestelvorm. As een bestaan, is dit die moeite werd om te bespreek of dit volgens die projekkenmerke en vereistes aangepas moet word. Die instandhouding van projekdokumente en -rekords is 'n sleutelkwaliteit van 'n goed bestuurde projek. Daar moet eenvormigheid wees in die opsporing van die besonderhede van 'n versoekte verandering vanaf die oomblik dat dit geïdentifiseer is tot wanneer dit by die projekrekord ingesluit is. Hierdie veranderingsbestelversoekvorm moet ten minste die volgende inligting naspoor:\nProjekbesonderhede: Dit sluit die naam van die projek en identifiserende besonderhede soos projek-ID, kontraknommer, kontrolenommer of werkmagtigingsinligting in. Die naam van die kontrakteur en die eienaar of kliënt moet ook ingesluit word.\nVerander bestelling ID: Daar moet 'n unieke ID vir elke verandering bestelling versoek wees. Dikwels is dit 'n eenvoudige numeriese waarde, bv: Verander volgorde #1.\nBeskrywing: Hierdie veld identifiseer die voorgestelde verandering. Dit moet reguit en eenvoudig wees. Byvoorbeeld, "Voeg voorafvervaardigde betoninlaat by stasie 25+45 by."\nRegverdiging: 'n Duidelike regverdiging vir die veranderingsbevel moet verskaf word. Dit moet die behoefte aan die verandering verduidelik en hoe die kwessie begin het. Was daar 'n fout in die planne? Was veldtoestande anders as wat in die tekeninge, spesifikasies of verslae aangedui is? Is dit 'n verandering wat deur die eienaar versoek word? Die motivering moet die kwessie bondig verduidelik en die argument vir die voorgestelde verandering maak.\nKoste-uiteensetting: 'n Gespesifiseerde lys van koste gebaseer op die aantal werkers, ure gewerk, toerusting wat gebruik is, materiaal gekoop, subkontrakteur koste en ander toelaatbare opmaak moet gewys word. As 'n totale veranderingsversoek $20,000 10 is, moet daar 'n uiteensetting wees wat wys hoe die koste afgelei word. Byvoorbeeld, 5 arbeiders x 10 dae x 20.00 uur/dag x $10,000/uur = $5,000 vir arbeid. Kom ons veronderstel die toerustingkoste is $5,000 en die inlaat wat geïnstalleer moet word, is $20,000. Die totale veranderingsbestelkoste (as geen ander opmerkings aanvaar word nie) sal $XNUMX XNUMX wees.\nTydkomponent: 'n Voltooi kontrakteur verandering bestelvorm moet ook die dae insluit wat by die skedule gevoeg moet word vir die voorgestelde verandering. 'n Regverdiging vir die aantal dae kan as deel van die vorm ingesluit word of as 'n aparte tydimpakanalise gedoen word, volgens die eienaar se vereistes.\nGeaffekteerde blaaie of spesifikasies: Indien die verandering enige planne of spesifikasies sal beïnvloed, moet dit hier aangeteken word vir die rekord.\nVerwante dokumente: Soms ontstaan veranderingsversoeke uit 'n kontrakteur se versoek om inligting (RFI) of 'n indiening. Daardie inligting moet op die vorm aangeteken word.\nBefondsingsbron: Sommige kontrakte of befondsingsooreenkomste kan taal hê oor die redes vir die verandering. Byvoorbeeld, 'n fout in die planne kan deur federale fondse gedek word, maar 'n nutskonflik in die veld kan slegs met plaaslike of staatsregeringsgeld betaal word. Die konstruksie verandering bestelvorm moet hiervan kennis neem.\nHersiening en Ondertekeningserkennings: Die vorm moet die verskillende goedkeurings wat vereis word vir formele goedkeuring en aanvaarding dokumenteer.\nFluix bring jou span 'n wolk-gebaseerde oplossing vir die generering van 'n konstruksie verandering bestelvorm wat deur baie belanghebbendes op skootrekenaars, tablette en slimfone gegenereer, voltooi, opgespoor en verkry kan word sonder kodering of 'n spesifieke bedryfstelsel. Harnas kragtige tegnologie om projekveranderinge beter te bestuur deur vandag na ons proeftydperk van 14 dae sonder verpligting te kyk.


Musiek uit boonste rakke by Bush Lapa | George Herald\nMusiek uit boonste rakke by Bush Lapa\nWednesday, 28 November 2018, 08:01\nMatthew Mole is op 26 Desember op die Bush Lapa se verhoog.\nGEORGE NUUS - Die gesellige Bush Lapa-venue is die komende vakansie dié plek om te wees vir 'n musiekervaring uit die boonste rakke met van die land se topkunstenaars op die verhoog.\n'n Konsertreeks met meer as 25 van die land se grootste sterre word van 14 tot 31 Desember opgedis deur KD Fourie, skepper van die gewilde jaarlikse Musiekfees wat verlede jaar 'n dekade gevier het.\nDie heerlike venue waar die fees aangebied word, is deel van die sukses van hierdie jaarlikse musiekgebeurtenis.\nDie Bush Lapa is 'n suksesverhaal wat begin het met 'n 90-sitplek boskroegie waar aanvanklik slegs vriende bymekaargekom het. KD het daarin geslaag om van die land se room van kunstenaars hierheen te lok - en aanhangers het met die voete gestem. Die fees het met rasse skrede gegroei en die Bush Lapa moes uitbrei en bied vandag 500 sitplekke, voorwaar 'n plek waarop Georgiete trots kan wees.\n"Dit is een van die topvyf geliefkoosde venues wat die land se voorste kunstenaars baie graag op hulle toerlysie sit," sê KD.\nVanjaar se bonanza\nVanjaar kan musiekliefhebbers weereens 'n bonanza verwag met die volgende kunstenaars op die program: Radio Raps (14 Desember), Prime Circle (19 Desember), Bok van Blerk (21 Desember), Matthew Mole (26 Desember), Bobby van Jaarsveld (27 Desember), Jay en Karlien van Jaarsveld (29 Desember), en Jakkie Louw en Pieter Smit by die Oujaarsaandpartytjie op 31 Desember.\n"Kaartjies is reeds beskikbaar en ons gee ons plaaslike inwoners kans om nou te koop voordat vakansiegangers alles opraap. Radio Raps se vertoning is reeds uitverkoop," sê KD.\nDaar is baie veilige parkering. Die Bush Lapa is 'n gesellige, familievriendelike venue waar ouma en oupa en die kinders welkom is.\nSmullekker etes is te koop en gaste kuier gesellig saam om tafels naby aan die kunstenaars op die verhoog en met 'n groot vuur wat in die agtergrond brand. Smaaklike etes voorberei deur die nimlike Chef Noddy en span is te koop. Die tweede venue van Herold's Bay Resort, Down to Earth-restaurant, is vanjaar daagliks vanaf 17 Desember oop vir ontbyt, middagete en aandete met tonne vermaak vir kinders, lewendige musiek sowel as jenewer-, wyn- en boetiekbier-proeë tussen 12:00 en 15:00.\nKaartjies is maklik bekombaar deur www.webtickets.co.za, by die Herold's Bay Resort se ontvangs self, by enige Pick n Pay-tak in Hartenbos, Mosselbaai en George met 'n Money Market-toonbank, en by die Bush Lapa se kaartjies-kiosk by die Eden Meander Lifestyle Centre.\nKontak Herold's Bay Resort by 044 851 0113 of stuur jou navrae aan admin@heroldsbayresort.co.za.\nRead more about: matthew mall bush lapa vermaak musiek\nPosted on: 08:01 Wed, 28 November 2018\nI'm a 43 year old woman looking to meet men between the ages of 46 and 51.


Nico se pelgrimstog wil entrepreneurs kweek | Kerkbode\nNico se pelgrimstog wil entrepreneurs kweek\n30 Julie 2018 Neels JacksonNuus\nVroegoggend op 18 Julie (Mandela-dag), het Nico de Klerk by die Madibastandbeeld voor die Uniegebou op sy “Long Walk” vertrek. Die plan is om 130 dae lank te stap en 2 750 km, 100 gemeenskappe en 200 werkwinkels later, op 24 November (Suid-Afrika-dag) by die Parlement in Kaapstad te eindig.\nNico, ’n NG dominee wat ’n doktorsgraad oor pelgrimstogte gedoen het, pak hier ’n pelgrimstog met ’n verskil aan. Waar pelgrimstogte gewoonlik oor die self gaan (oor stil word, dalk die verwerking van trauma, oor perspektief kry) gaan Nico se pelgrimstog oor ander mense. Hy wil armes help.\nDie besorgdheid oor armes is ’n baie ou geloofstradisie waarby Nico aansluit. ’n Mens sien dit by die Ou-Testamentiese profete, by Jesus self, by die vroeë kerk. Dit is diep vasgelê in die NG Kerk se geskiedenis, en is nou steeds ’n fokusarea vir die kerk.\nDie probleem, sê Nico, is dat baie jongmense vasgevang is in ’n denkraamwerk van armoede. Dit is ’n raamwerk van bakhand staan, van verwag dat ander moet sorg.\nDie manier om dit teen te werk, is om jongmense iets te laat snap van entrepreneurskap, van inisiatief neem en jou eie omstandighede verander. As hulle manier van dink kan verander, sal hulle lewe verander.\nDr Nico de Klerk op sy pelgrimstog om entrepreneursdenke in Suid-Afrika te bevorder. Foto: Neels Jackson\nDaarmee is Nico al ’n geruime tyd besig met sy StreetBiz Foundation. Op verskillende plekke in die wêreld het hy al spanne jongmense vergesel om aan internasionale kompetisies in entrepreneurskap deel te neem.\nNou neem sy staptog hom deur groot dele van Suid-Afrika om die vonkie van entrepreneurskap in verskillende gemeenskappe aan te steek. Oral waar hy kom, praat hy met groepe mense hieroor.\nDit het begin by plekke soos Diepsloot, Soweto en Sharpeville in Gauteng. Daarna stap hy deur dorpe soos Sasolburg, Bethlehem en Clocolan in die Vrystaat. Dan volg plekke soos Burgersdorp, Middelburg en Graaff-Reinet in die Oos-Kaap, en dan stap hy via Knysna, Ladismith, Villiersdorp en hoeveel ander dorpe Kaap toe.\nRondom Nico en StreetBiz is ’n hele netwerk van organisasies wat saamwerk. Dit wissel van die regering se Kleinsake-Ontwikkelingsagentskap tot by die Universiteit Stellenbosch, Helplift en andere.\nDie ideaal is om ’n aanlyn-entrepreneurskool tot stand te bring waardeur jongmense se potensiaal ontsluit kan word.\nEen van die doelwitte van die lang staptog is om die netwerke uit te bou, om meer vennootskappe te sluit met mense en organisasies wat sal help om die vonkies aan te blaas tot ’n entrepreneursvuur oor die lengte en breedte van Suider-Afrika.\nPlaaslike gemeentes wat wil saamwerk, is welkom om hom te kontak, sê Nico. En as iemand ’n dag of wat saam met hom wil kom stap, is hulle ook welkom.\n’n Week nadat die lang stap begin het, is Nico oorstelp oor die opgewondenheid wat hy langs die pad teëkom. In Orange Farm het die leiers van die gemeenskap hom byvoorbeeld terstond oor die plaaslike radiostasie laat praat. Hulle wou hê sy boodskap moes gehoor word.\nDis nog ’n lang pad wat voorlê. Te voet Kaap toe, maar ook om die kopskuiwe te maak wat die entrepreneurskappotensiaal van talle gemeenskappe se jongmense sal ontsluit. Wat alles voorlê, is nie seker nie.\nMaar, het dr André van Niekerk tydens die uitstuurdiens in die NG gemeente Waterkloof gesê, dié soort geloofsverhaal is nie vreemd nie. Dink maar aan Abraham wat sy huis verlaat en trek, aan Noag wat ’n ark bou, aan die vissers wat hulle bote los om Jesus te volg.\nHy het daarop gewys dat geloof nie net oor kopkennis gaan nie, maar dat ’n mens moet doen wat jy oortuig is God vra. Sy boodskap aan Nico was om te doen wat hy glo, maar ook te glo dat die Here dít wat hy doen, sal seën en gebruik om die land te heel.\n– Kyk ook na www.streetbiz.co.za en op facebook na StreetBiz Foundation Nico de Klerk, of bel vir Nico by 082 566 1484.